Kantsleri käskkirja „2020. aastaks riigieelarvelise toetuse   
andmine Sihtasutusele Kodanikuühiskonna Sihtkapital“

Lisa 1

**Tegevus- ja tulemusaruanne**

Esitatakse seisuga 30.06.2020 hiljemalt 21.07.2020 (vahearuanne, osad I kuni III ja V kuni VI)

seisuga 31.12.2020 hiljemalt 31.01.2021 (lõpparuanne, kõik osad kumulatiivselt)

*Kõikide konkursside, voorude juures peavad olema lingid taotlemise tingimustele.*

*Järeldused ja ettepanekud tulevikuks tuleb esitada lõpparuandes, välja arvatud nende puhul, mis lõppevad esimesel poolaastal.*

|  |
| --- |
| Kokkuvõtlik hinnang aruandeaastale KÜSKis. Järeldused ja plaanid järgmiseks aastaks, edaspidiseks. |
| Taotlusvoorude puhul käivitati 2019. aastal eeletapi ehk ettevalmistava taotlusvooru arenguvajaduste kaardistamiseks, arenguhüppeks tegevusplaani/äriplaani koostamiseks. Selle suunaga voor, arenguhüpet ettevalmistav voor toimus aasta I pooles ja arenguhüppe taotlusvoor toimus aasta II pooles. Arenguhüpet ettevalmistavast 2020. aasta voorust toetuse saanud 39 organisatsioonist esitasid arenguhüppevooru taotluse 30, neist 6 said arenguhüppeks toetuse. Ettevalmistava vooru toetuse saajatest pooled olid üleriigilise ning pooled piirkondliku tegevusega ühingud. Ettevalmistav voor annab hea võimaluse väiksematele organisatsioonidele mõtestada oma arenguvajadusi ning töötada eksperdi abiga välja tegevuskava või äriplaan arenguhüppe saavutamiseks. Arenguhüppe voorus esitasid taotlusi suured ja võimekad ühingud, kes ei vajagi ettevalmistavat vooru ning sinna ka ei kandideeri. Konkurss arenguhüppe vooru toetusele oli väga suur, 2020. a. jäid rahastuseta ka väga kõrge punktiskooriga taotlused, Toetust said valdavalt võimekad üle-eestilised organisatsioonid, 23-st toetuse saanud ühingust vaid 6 piiritlesid oma tegevuse kuni kahe maakonnaga, kõik 6 asuvad ellu viima äriplaani. Teisest küljest mitmed arenguhüpet ettevalmistavas voorus osalenud ühingud ei vajanudki täiendavat rahastust suurest voorust, vaid said piisava tõuke oma arengule ettevalmistavast voorust.  2020 aastal on arenguekspert on kohustuslik ettevalmistavas voorus, sest välise asjatundja abi annab projektidele parema kvaliteedi. Kokkuvõtvalt saame järeldada, et toetusesaajad on valdavalt võimekamad (ning enamasti üle-eestilised) organisatsioonid. See tehtud muudatuste tulemusel saadud tulemus vajab analüüsimist, milliste vabaühingute arengut peaks KÜSK ennekõike toetama.  KÜSKi hindajad koolitasime 2020.a aastal nii tehnilise hindamise osas, kuna paljud hindajad on hindajate kogus uued (liitunud 2020.a.), aga ka KÜSKi mõju teemal, et saavutada hindamisel ühtlasemalt arusaama. Hindajate koolitamine on aktuaalne ka edaspidi. KÜSKi hindajad osalesid KÜS strateegia ettevalmistamise protsessis, nii aruteludes kui strateegia küsimustiku täitmisel.  NULA programm (inkubaator ja käivitustoetuste andmise konkurss) on jätkuvalt üks KÜSKi õnnestunumaid toetustegevusi ja soovitame selle programmiga kindlasti jätkata. 2020. aastal valmistati ette ja viidi läbi konkurss, NULA inkubaatori rakenduspartneri leidmiseks. Rakenduspartner viib NULA inkubaatorit ja sellega kaasnevaid tegevusi ellu kolmel aastal kuni 2023.  Samuti on oluline jätkata KÜSKi rahvusvahelise koostöö toetamise konkurssidega. Konkursid võimaldavad Eesti vabaühendustel osaleda rahvusvahelistes koostöö projektides, samuti osaleda olulistel sündmustel välismaal ning korraldada rahvusvaheliste katusorganisatsioonide sünmdusi Eestis. Kõik need tegevused aitavad kaasa vabaühenduste võimekuse kasvule ning annavad võimaluse näha oma tegevuse tulemusi laiemas kontekstis. Konkursid on väga nõutud vabaühenduste poolt ja on andnud häid tulemusi.  Kuna 2020. aasta on KÜSKi kontor kolinud Viljandisse, muutunud on veidi meeskond. Palju mõjutas COVID-19 viirus tegevusi ja kulusid, mida oli planeeritud 2020 aastasse, kuid mis jäid korraldamata eriolukorra tõttu. KÜSKi jaoks oluline kogemuspäev ei toimunud, kuna olukord Eestis ei võimaldanud planeerida suure osalejate arvuga sündmust pikemalt planeerida. 2021 aastal on vaja edasi töötada KÜSKi meeskonna struktuuri arendamisel, momendil on ülekoormus taotlusvoorude koordinaatoritel (1 töötaja lõpetas töösuhte 31.12.2020, 1 töötaja on lapsehoolduspuhkusel), samuti on ära jagatud meeskonna liikmete vahel kommunikatsiooni puudutavad ülesanded, mida varasemalt täitis infojuht. Kommunikatsiooni peab oluliselt parandama ning kaasama meeskonda inimese, kelle ülesanne on koostada ja viia ellu KÜSK kommunikatsiooni plaan. Euroopa Kodanike kontaktpunkt jätkab 31.03.2021, milliste ülesannetega KÜSK edaspidi jätkab Euroopa Kodanike kontaktpunkti osas, on ebaselge. |

**I TAOTLUSVOORUD**

|  |
| --- |
| **Projektitoetuste taotlusvoorud mittetulundusühingute ja sihtasutuste tegevusvõimekuse suurendamiseks.** |
| 1. Taotlusvoorude ettevalmistamise, menetlusprotsessi ülevaade (sh ülevaade hindamisest), probleemid. |
| 1. **Arenguhüpet ettevalmistav taotlusvoor (AHE20) –** [www.kysk.ee/ahe20](http://www.kysk.ee/ahe20)   4. veebruaril oli arenguhüpet ettevalmistava taotlusvooru tähtaeg. Toetust sai küsida tegevusteks, mis aitavad ette valmistada arenguhüpet, projekti väljundiks pidi olema tegevuskava arenguhüppeks, äriplaan või tegevuskava sihtrühma kuuluvate vabaühenduste arendamiseks. Vooru **laekus 77 taotlust,** tehnilise hindamise tulemusel ei saadetud 4 neist sisulisse hindamisse, kuna taotlused ei vastanud tingimustele ehk taotleja kohta ei olnud võimalik veebist leida nõutud infot. Vastasime kõigile taotlustele palvega täita tagasisideküsitlus, kus küsisime tagasisidet nii taotlemise protsessi kui ka taotlusvormi kohta. Saime 34 vastust. Üldine tagasiside oli positiivne – info taotlusvooru kohta oli kättesaadav ning tingimused arusaadavad. Kõige keerulisemaks peeti oma mõju hindamist. 25/34 tagasisideküsitlusele vastanud taotlejast plaanib esitada taotluse ka sügisesse arenguhüppevooru.  Toetust sai 39 taotlust summas 150 310,52 €. COVID-19 leviku tõkestamiseks kehtestatud riikliku eriolukorra tõttu viisime sisulise hindamise protsessi lõpule veebiteel. Kaks rahastusettepaneku saanud ühingut loobusid eriolukorra tõttu projekti rahastusest. Vähendamaks eriolukorrast tulenevat ebakindlust projektide teostatavuse osas pikendasime projekti abikõlblikku perioodi ühe kuu võrra.   1. **Arenguhüppe taotlusvoor (AH20) –** [www.kysk.ee/ah20](http://www.kysk.ee/ah20)   07.05.20 avasime 2020. aasta **arenguhüppe taotlusvooru,** mille taotlemise tähtaeg on **15. september 2020**. Toetust saab taotleda tegevusteks, mis tõstavad taotleja või tema sihtrühma kuuluvate vabaühenduste võimekust oma põhikirjalisi avalikes huvides eesmärke saavutada. Vooru tutvustamiseks toimusid veebis nii eesti- kui venekeelne infopäev. 20. mail toimunud eestikeelsel infopäeval osalesid lisaks KÜSKi töötajatele ka maakondlike arenduskeskuste vabaühenduste konsultant Külli Vollmer (HEAK), KÜSKi hindaja Kadri Pau ning nii AHE kui AH voorust toetuse saanud Rahvusvaheline Maja MTÜprojektijuht Dan Prits. Eestikeelsel infopäeval osales rekordiliselt üle 100 inimese. Venekeelne infopäev toimus 29. mail samuti veebis ning korraldasime selle koostöös HEAKi ja IVEKiga, lisaks osales ka KÜSKi hindaja Ivan Lavrentjev ning toetuse saaja kogemusi jagas Julia Stolberova (MTÜ Eriline Maailm). Infopäeval osales 29 inimest. Osalejate sõnul eelistaksid nad ka edaspidi infopäevade veebis toimumist. Nii eesti- kui venekeelse infopäeva salvestused on leitavad KÜSKi [kodulehelt](http://www.kysk.ee/ah20).  Arenguhüppevooru esitati 116 taotlust, millest 87 olid tegevuskava ning 29 äriplaani elluviimise projektid. Arenguhüppevoor oli 2020. aastal kahe eraldi fookusega, äriplaanide elluviimiseks oli eraldatud 284 000 eurot ning ühe äriplaani maksimaalne toetussumma oli 25 000 eurot, tegevuskava elluviimiseks sai toetust taotleda kuni 20 000 eurot ning toetust tegevuskavadele eraldati kokku 200 000 eurot. Taotluste sisulises hindamises osales hindajate kogu 15 liiget, sisulise hindamise koosolek toimus Eesti Arhitektuurikeskuses 6. novembril. Arenguhüppevoorust said toetust 23 organisatsiooni kogusummas 484 000 eurot, neist 11 asub ellu viima tegevuskava ning 12 äriplaani arenguhüppe saavutamiseks.  Konkurss arenguhüppe vooru toetusele oli väga suur ning kahjuks jäid sel aastal rahastuseta ka väga kõrge punktiskooriga taotlused: tegevuskavade lõikes oli 70 punkti lävendi ületanud, kuid toetuseta jäänud organisatsioone 50 (viimasena toetuse saanud taotluse punktiskoor oli 87,33) ning äriplaanide lõikes 9 (viimasena toetuse saanud taotluse punktiskoor oli 79,67). Toetust said valdavalt võimekad üle-eestilised organisatsioonid, 23-st toetuse saanud ühingust vaid 6 piiritlesid oma tegevuse kuni kahe maakonnaga, kõik 6 asuvad ellu viima äriplaani. Äriplaaniprojektide fookuses on peamiselt omatuluvõimekuse kasvatamine, turundus, teenuste arendamine. Tegevuskavade projektid keskenduvad inimressursside juhtimisele, kommunikatsioonile ja turundusele, tehnoloogilisele arengule, mõju suurendamisele ning finantsjuhtimisele.  Taotlejatele saadeti tagasiside küsitlus, mis puudutas taotlus- ning eelarvevormi ning taotluste ettevalmistamise protsessi. Kokku oli vastajaid 31 ning tagasiside põhjal saab öelda, et valdavalt ollakse nii KÜSKi vormidega, aga ka kogu taotlemise protsessiga rahul. Siiski on endiselt murekohti, enamasti on need seotud taotlusvormi väidetavate kordustega või jääb mõni küsimus arusaamatuks. Toodi välja, et keeruline oli otsustada, kas äriplaani on vaja või mitte ning tunti puudust etteantud äriplaanivormi järele. KÜSKi loodud eelarvevormi kiideti korduvalt ning info kättesaadavuse ja konsultantidelt või koordinaatoritelt saadud nõustamistega oldi rahul.   1. **Väliseesti ajalehtedele suunatud toetusprogramm - https://kysk.ee/taotlusvoorud/veajal20**   Uudis programmi avamisest avalikustati [KÜSKi kodulehel](https://kysk.ee/rahvastikuminister-toetame-valiseesti-ajalehti-mis-aitavad-hoida-eestlust-ka-valismaal) juunis.  08. juulil saadeti e-mail infoga uue programmi ning 9. juulil toimuva veebiseminari kohta nendele, kelle kontaktandmed olid kättesaadavad siseministeeriumist saadud väliseesti väljaannete nimistu põhjal. Info veebiseminari toimumisest avalikustati ka KÜSKi Facebooki lehel.  9. juulil toimus toetusprogrammi veebiseminar, mis on avalikustatud [KÜSKi kodulehel](https://www.kysk.ee/taotlusvoorud/veajal20). Veebiseminarile registreeris 19 huvilist, neist kohal oli 8.  Väliseesti ajalehtedele suunatud toetusprogrammi tähtaeg oli 24. augustil. Toetust sai taotleda tegevusteks, mis toetavad väliseesti ajalehetoimetuste jätkusuutlikkust rahvuskaaslaste kogukondades uudiste ja informatsiooni vahendamisel, Eestiga ühtekuuluvustunde tugevdamisel ning eesti keele või kultuuri hoidmisel ja arendamisel.  Väliseesti ajalehtedele suunatud toetusprogrammi taotlused vaadatakse läbi vastavalt programmi [tingimustele](https://www.kysk.ee/failid/Upload/files/Voorud/Veajal20/VEAJAL20_%20tingimused%20ja%20kord_2020.pdf) ja [programmi juhistele ja läbiviimise korrale](https://www.kysk.ee/failid/Upload/files/Voorud/Veajal20/VEAJAL20_juhised_ja_l%C3%A4biviimine_090620H.pdf) nii tehniliselt kui sisuliselt. Tehniliselt vaadatakse taotlused läbi KÜSKi büroo poolt. Sisuliselt vaadatakse taotlused läbi vähemalt kolme hindaja poolt – 2020. a. valiti kaks hindajat programmi KÜSKi koordinaatori poolt KÜSKi hindajatekogust ning hindamisel osales üks Siseministeeriumi hindaja. Programmi tingimuste kohaselt projektidele toetuse saamiseks hindepunktide miinimumlävendit ei rakendatud.  Programmi esitati 7 taotlust, tehnilise hindamise käigus palusime kolmel taotlejal esitada uus eelarve, kuna toetust oli küsitud tingimustes sätestatud mahust rohkem. Tehnilise hindamise läbisid kõik 7 taotlust.  Taotlustähtaja järgselt saatsime kõikidele taotlejatele tagasisideküsitluse, milles küsisime tagasisidet taotlusprotsessi kohta. Tagasisideküsitluse vastas 2 inimest. Tagasiside oli üldiselt positiivne, välja toodi ebaselgust abikõlblike kulude osas, ebaselgust tingimustele vastava juriidilise keha osas, ja puuduvat võimalust allkirjastada dokumente digitaalselt.  Toetus eraldati kõigile 7-le taotlejale kogumahus 45 000 eurot. Pingereas asetsenud kuut projekti toetas KÜSK täies taotletud mahus, pingereas viimasel kohal asetsenud taotlejat oli vahendite lõppemise tõttu võimalik toetada osalises mahus. |

|  |  |  |  |  |  |
| --- | --- | --- | --- | --- | --- |
| 2. Projektitoetuse taotlusvoorude väljundnäitajad | | | | | |
| **Taotlusvoor** | **Esitatud taotluste arv** | **Taotletud toetuste maht** (eur) | **Tehn hind väljalangenud** | **Rahuldatud taotluste arv** | **Toetuse maht** (eur) |
| Arenguhüpet ettevalmistav taotlusvoor 2020 | 77 | 290 534,02 | 4 | 39 | 150 310,52 |
| Arenguhüppet taotlusvoor 2020 | 116 | 2 214 781,61 | 7 | 23 | 484 000,00 |
| Väliseesti ajalehtede toetus | 7 | 47 591,03 | 0 | 7 | 45000 |

|  |  |
| --- | --- |
| 3. KÜSKi hinnang antud aastal lõppenud taotlusvoorude tulemuslikkusele ja varem lõppenud voorude mõjule (järelaruannete baasil) ühenduste tegevusvõimekusele. Probleemid ja nende lahendamine. Lisaks mõjusad näited ning üldistatult taotlejate tagasiside voorude läbiviimisele. | |
| Taotlusvoor | Hinnang |
| Arenguhüpet ettevalmistav taotlusvoor2019 **(**AHE 2-19 lõpparuanded) | Toetust said 13 üleriigilise, 12 piirkondliku ning 1 rahvusvahelise tegevuspiirkonnaga organisatsioon. Peamiselt valmisid projekti tulemusel tegevuskavad arenguhüppeks, neid oli kokku 21. Lisaks valmis kolm äriplaani ja üks ärimudel. Projektitoetuse kandsid tagasi kaks organisatsiooni, kel ei õnnestunud enda hinnangul projekti eesmärke täita. Samas oli üks organisatsioon, kel valmis projekti tulemusel nii tegevuskava kui ärimudel. Mitmed tegevuskavad keskendusid üldisele ühingu arendamisele, kuid tegeleti ka spetsiifilisemate teemadega, nagu näiteks kommunikatsiooni- ja turundusplaanide koostamisega. Mitmes aruandes toodi välja, et projekt aitas paremini mõtestada oma ühingu tegevust ning planeeritakse esitada taotlus ka sügisesse arenguhüppe vooru. |
| Näited |
| **MTÜ Postitee** – täideti projekti eesmärk töötada välja jätkusuutlik juhtimis- ja finantseerimismudel, mis toetab piirkonna eeldusi areneda tugevaks koostöövõrgustikuks. Projekti tegevustesse kaasati nii avaliku sektori esindajaid, äriühinguid kui ka kogukonnaliikmeid. Kaasati ka välisekspert, kelle roll oli protsessi metoodiline ettevalmistamine ja läbiviimine.  **Teeme Ära SA** – valmis Teeme Ära Sihtasutuse poolt loodava üleriigilise ringmajanduse arenguhüppe tegevuskava koondnimega Rohetiiger, I etapp, mis seab eesmärgiks muutuda koristusi korraldavast organisatsioonist põhjustega tegelevaks, nii Eestis kui rahvusvahelisel tasandil. Nelja kuu jooksul valmis algatuse Rohetiiger esmane tegevuskava, täpsustusid toimkond, eesmärgid, fookused, ajakavad ja tegevused.  **MTÜ Forwardspace** – Projekti jooksul valmis kolme kaasatud eksperdi abil äriplaan teenuse järgmisele tasemele viimiseks, mis kaardistas ettevõtte teenused, finantsid ning organisatsiooni struktuuri. Lisaks loodi koostöös ekspertidega 3-aastane finantsplaan ning tegeleti ka organisatsiooni väärtuste, visiooni ja missiooniga. |
| Taotlusvoor | Hinnang |
| Arenguhüppe taotlusvoor 2017 (AH17 järelaruanded) | AH17 projektide raames keskenduti nii meeskonnaliikmete võimestamisele, huvikaitsevõimekuse arengule, kogukonnateenustele ja sotsiaalsele ettevõtlusele kui ka finants- ja kommunikatsioonivõimekuse arendamisele. Järelaruannete baasilt võib öelda, et toetusvoor oli edukas ning selle tulemusel on kasvanud mitme organisatsiooni võimekus. Taotlusvoor võimaldas ühingul tegeleda just enda organisatsiooni jaoks oluliste valdkondadega, toodi välja, et arenguhüpe aitas jõustada meeskonda, luua partnerlussuhteid ning kasvatada tulusid. Praegused väljakutsed on seotud liikmete suure koormuse ja kurnatusega ning eriolukorrast tingitud vajadusega mõtestada ümber oma tegevust. |
| Näited |
| **Robotex MTÜ –** arenguhüppe projekt võimaldas läbi strateegilise planeerimise seada selged sihid ning kaasata partnereid ja toetajaid, kes on aidanud viia Robotexi täiesti uuele tasemele. Varasemast ühe töötajaga organisatsioonist on välja kasvanud 10 töötajaga ühing, mille üritusi on pea 20-s riigis üle maailma.  **Saaremaa Vabatahtlik Merepääste Selts** – projekti raames tegeleti SVMS professionaalsuse tõstmisega läbi erialaste koolituste ja kodulehe uuenduste. Projekti tulemusel saadi juurde 7 pinnaltpäästjat, 13 mereside operaatorit ning varasemad liikmed said täiustada nii oma professionaalseid kui meditsiinilisi oskusi. Praeguseks võib pidada SVMS üheks suuremaks turvalisust tagavaks organisatsiooniks Saare maakonnas.  **Eesti Vegan Selts** – projekti käigus tegeleti organisatsiooni strateegilise, organisatoorse ja finantsilise jätkusuutlikkuse ning legitiimsusega.  Arenguhüppega tehti nihe teavitustöölt huvikaitsele, projekti tulemusel kujundati viis uut teenust (toitumisnõustamine ja –teraapia, kogemusnõustamine, õigusnõustamine, koolitused) ning nüüdseks on kaasatud kaheksa eksperti. |
| Taotlusvoor | Hinnang |
| Teenuste osutamise ja toodete pakkumise võimekuse tõstmise taotlusvoor (TE16 järelaruanded) | TE16 voor keskendus ühingute teenuste ja toodete arendamisele ning müügitulu suurendamisele. Vooru jooksul ellu viidud projektide fookus oli erinev: arendati välja ning piloteeriti uusi teenuseid; arendati edasi olemasolevaid teenuseid; parandati võimekust teenust pakkuda ning töötati välja uusi tooteid. Järelaruannete baasilt võib öelda, et enamik ühinguid on suutnud säilitada projekti jooksul saavutatud tulemused. Samuti on müügitulu kasvanud enamusel rahastuse saanud ühingutest. 17-st ühingust neljal kahanes 2019 müügitulu võrreldes 2018 aastaga erinevatel põhjustel: põhitoote – kama – nõudluse vähenemisest ja kehvapoolsest turundusest (MTÜ Urvaste Külade Selts), kooliõpilaste arvukuse kõikumisest koolis (MTÜ Sänna Kultuurimõis), keskuse juhataja pikaajalisest töövõimetuspuhkusest tingituna (MTÜ Hiirekese Mängutuba) ning 2018. aasta sügisel alanud Tartu Ülikooli uuringuprojekt võttis ühingult oluliselt sisemisi ressursse müügitegevusest (MTÜ Vaikuseminutid). Edaspidised väljakutsed on seotud tööjõu palkamise, kliendibaasi ja oma teenuste leviku laiendamisega. |
| Näited |
| **MTÜ Kohila Turvakeskus –** projekti käigus käivitati pesumaja teenus, kus töötavad erivajadusega inimesed. Pesumaja teenus toimib – eraklientide hulk on suurenenud ning teenust pakutakse Kohila vallast ja Raplamaalt välja. Erivajadusega töötajate arv on kasvanud kuni 10 töötajani. Samuti on juhendajate arv tõusnud neljale töötajale.  **MTÜ Eesti Pagulasabi –** tänu projekti raames väljatöötatud teenusestruktuurile ja materjalidele (sh käsiraamat) võideti 2018. a. keskel AMIF ja Siseministeeriumi rahastatud projektikonkurss tugiisikuteenuse ja teiste kohanemist toetavate teenuste pakkumiseks kuni 2020. a. lõpuni. Sellega muututi ainsaks pagulastele tugiteenuseid pakkuvaks organisatsiooniks Eestis. Tugiisikuteenuse klientide arv on küll võrreldes ajaga kaks aastat tagasi mõnevõrra langenud (umbkaudu 40 perelt 20-le), mis tulenes üldisest rahvusvahelise kaitse taotlejate ja saajate arvu langusest kahel viimasel aastal. Küll aga on suurenenud teiste kasusaajate hulk, nimelt on tulenevalt teenuse struktuuri laienemisest kohanemist toetavad teenused avatud ka teistele rändetaustaga inimestele peale pagulaste.  **Sänna Kultuurimõis** – projekti käigus renoveeriti ning sisustati kaks ruumi lapsehoiuteenuse käivitamiseks. Esimese aasta alguses oli lapsi 4, arv kasvas peagi kaheksani. Teisel aastal oli lapsi juba 6-8 ja 2020 aastat alustati 6 lapsega. Lastehoiu maksimummahuks on 10 last, kuid kõige optimaalsem on 7 last, suurema laste arvu juures on vajalik juba abitöötaja palkamine. |
| Taotlusvoor | Hinnang |
| Arenguhüpet ettevalmistav taotlusvoor **(**AHE20 lõpparuanded) | Toetust said 39 taotlejat. Lõpparuande esitas 38 taotlejat, kes on projekti edukalt läbi viinud kogumahus 145 064,51 eurot. Üks taotleja ei esitanud lõpparuannet ka pärast mitmekordset tähtaja pikendamist, mistõttu vormistati nõudekiri toetuse tagastamiseks täies mahus. Kolme taotleja puhul oli eriolukorrast põhjustatud tegevuskava muutusel tekkinud eelarveülejääk, mille mahus projektiga seotud lisategevusi ei tehtud ning mille kohta vormistati tagasimaksenõuded kogusummas 1273,98 eurot. Kahel juhul oli eelarveülejääk alla 10 euro, mis puhul tagasimaksenõuet ei esitatud.  Valdkonniti tegeleti arenguvajaduste tuvastamisega ja arengustrateegiate koostamisega, ühingu finantssuutlikkuse arendamisega, kommunikatsiooni-võimekuse tõstmisega, kaasamisega ja olemasoleva tegevuse laiendamisega.  34-l juhul oli projekti väljundiks tegevuskava, 4 ühingut koostasid äriplaani. Ühe projekti puhul, mille peamine märgitud väljund oli tegevuskava ja teisene väljund finantsplaan, finantsplaani ei koostatud. Põhjusena toodi välja, et põhitegevuste osas kokkuleppeni ei jõutud, kuid lahendusena mainiti, et valminud tegevuskava võimaldab kokku leppida põhitegevused, misjärel koostatakse finantsplaan jätkutegevusena. Üks ühing, Harmi Haridusselts, koostas nii tegevuskava kui äriplaani.  Lõpparuannetes mainis taotlemist AH20 voorus 22 taotlejat. |
| Näited |
| **MTÜ Estwatch** – täideti projekti eesmärk välja töötada strateegiline toimimismudel ja tegevuskava ühingu peamise fookusvaldkonna – finantssüsteemi läbipaistvuse ja vastutustundlikkuse suurendamine – eesmärkide täitmiseks. Projekti tegevustesse kaasati nii välisriikide kui Eesti organisatsioone, projekti meeskond osales projektis aktiivselt. Projekti väljundina valminud tegevuskava on kaasavalt ja põhjalikult koostatud, edasise arenguhüppe saavutamiseks on toetust saadud AH20 arenguhüppe voorust.  **EELK Jaani Kogudus MTÜ** – täideti projekti eesmärk koostada tegevuskava avalikes huvides tegutseva sotsiaalrestorani käivitamiseks. Tegevuskava valmimisse panustasid lisaks ühingu liikmetele mitmed koostööpartnerid, ning valminud tegevuskava on kaasav ja hõlmab nii siht- ja sidusrühmade kaardistust, ühingu meeskonna arenguvajaduste kaardistust, turundus- ja kommunikatsiooni-võimekuse kasvatamise plaani ning ärimudeli koostamise plaani. Jätkutegevused on läbimõeldud. Projekti tulemina moodustati sotsiaalrestorani loomisega tegelev meeskond Sotsiaalrestorani ThinkTank ja esitati taotlus AH20 taotlusvooru, kuid AH20 pingerea alusel toetust ei saadud.  **MTÜ Harmi Haridusselts** – projekti raames saavutati eesmärk koostada tegevuskava ja äriplaan ühingu põhikirjaliste eesmärkide elluviimiseks. Eriolukorras suutis projekti meeskond edukalt kohaneda, projekti tulemina valminud tegevuskava on kogukonda kaasav ning ärimudel toetab haridusteenuse pakkumise eesmärki. Projekti käigus alustati koostööd oluliste partneritega. Arenguhüppega jätkatakse AH20 voorus. |
| Taotlusvoor | Hinnang |
| Vabaühenduste majandusliku elujõulisuse arenguhüppe taotlusvoor (ME17 järelaruanded) | KÜSKi vabaühenduste majandusliku elujõulisuse arenguhüppe (ME17) vooru laekus 82 taotlust, millest rahastuse said **11 üleriigilist taotlust** kogusummas 147 **527,12 eurot** ja **13 piirkondlikku taotlust** kogusummas **146 990,91 eurot.**  Järelaruande esitasid kõik 24 ühingut.  Vooru raames tegeleti peamiselt järgmiste valdkondadega (kahanevas järjestuses): haridus, eneseareng- ja teostus, kultuur ja vaba aja sisustamine, füüsiline tervis ja heaolu, sotsiaalne kaasatus (sh huvikaitse), vaimne tervis ja heaolu, sotsiaalne ettevõtlus, tööhõive ja ettevõtlus ja majandusareng. Peamised võimekused, mida arendati, olid (kahanevas järjestuses): rahastusmudel ja finantsjuhtimine; põhitegevuse sisuline arendamine (sh kvaliteet ja mõju); turundus ja kommunikatsioon: inimesed organisatsioonis; pühitegevuse laiendamine; uute tegevuste algatamine; missioon, visioon, strateegia ja planeerimine ja IT-infrastruktuur.  Projektitegevuste mõju oli enamus juhtudel nii lühi- kui pikaajaline, viiel juhul oli mõju ülekaalukalt pikaajaline ning kahel juhul lühiajaline. Viimasel kahel juhul on projektitegevus praeguseks peatatud – ühel juhul olid peatamise põhjusteks muutused meeskonnas, teisel juhul ebaedu koostöösuhetes ja eriolukorrast tulenevad raskused.  Omatulu on enamus juhtudel suurenenud ning põhjusena on enamasti välja toodud projektitegevusi. Omatulu on vähenenud 7 juhul. Mitmel juhul mõjutas omatulu vähenemist ka eriolukord. |
| Näited |
| **MTÜ Aarete Laegas** – saavutati projekti eesmärk arendada toimiv kassasüsteem heategevuspoes uue taseme saavutamiseks, soetati väikekaubik kaupade transpordivõimekuse suurendamiseks ning arendati välja kodulehekülg. Kassasüsteem ja kaubik on kasutuses, e-pood toimub edukalt ning poe müügikäive on kasvanud. Tänu e-poele suutis ühing edukalt toime tulla ka eriolukorrast tulenevate raskustega. Edasiste väljakutsetena nähakse kasvavat töökoormust, palgaliste töökohtade loomist ja laienemist teistesse Eesti piirkondadesse.    **MTÜ Vanaajamaja** – töötati välja projekti eesmärgiks olnud finantsjuhtimise, annetuste kogumise ja sponsorite kaasamise strateegia. Arendati välja e-pood. E-poe teenus töötab stabiilselt, strateegiat järgitakse ning majandamismudel on iseseisev ja stabiilne. Ühing hindab projektitegevusi tulemuslikeks ja ennast elujõuliseks. Edasiste väljakutsetena nähakse mitme eduka arenguhüppe-järgse stabiilse töörütmi leidmist, nõustamise teenuse arendamist ja uute partnerite leidmist.  **Eesti Unekooli Ühing** – saavutatud on projekti eesmärk integreerida uneteemaline nõustamine rehabilitatsiooniteenuste valdkonda. Projekti raames välja töötatud koolitusprogramm lastega töötavatele spetsialistele toimib, ning koolitusi on pakutud ka prognoositust laiemalt sihtrühmale. Loodi uus koduleht, kus on välja toodud teenused ja koolitused, ning lihtsamaks on muudetud kodulehel broneerimine ja tasumine. Müügitulu on suurenenud ja moodustas 100% 2020. a. tulust. Edasiste väljakutsetena nähakse teenuste ringi laiendamist ja müügitulemuste ületamist. |
| Taotlejate tagasiside voorudele üldistatult | |
| Üldiselt oldi rahul, et toetust on võimalik saada arendustegevusteks, mis aitavad ühingul tegeleda enda jaoks relevantsete arenguvajadustega ning oma arengut strateegiliselt juhtida. Kiideti KÜSKi rolli vabaühenduste toetamisel, taotlusvormide ning aruandluse selgust ning meeldivat suhtlust. Samas tunti muret eriolukorrast tulenenud raskuste osas ning kaheldi oma võimekuses jääda püsima ilma välise toeta, mitmel korral pöörduti KÜSKi poole abi saamiseks. Vabaühendused vajavad väga eriolukorrast tulenevate probleemide lahendamiseks riigi poolt rahalist tuge. | |
| Järeldused järgmiste taotlusvoorude ettevalmistamiseks, menetlemiseks, tugitegevuste (infopäevad, juhtide jututoad, aruandeseminarid, arengueksperdid jt) kavandamiseks. | |
| * Arenguhüppevooru avatud lähenemine, mis võimaldab taotlejatel keskenduda just nende organisatsiooni kõige rohkem edasi viivatele arengukohtadele, on end õigustanud. Seda, et voor on taotlejate seas hinnatud, näitab esitatud taotluste suur arv ning taotlejate antud positiivne tagasiside KÜSKile. 116 taotlusest ületas 70 punkti lävendi 82 projekti, mis näitab taotluste üldist väga kõrget taset. Lävendi ületanud projektid on läbimõeldud ning sisukad. Toetust jagus neist vaid 23 organisatsioonile, mis tähendab, et 59 tugevat projekti said eitava otsuse. Vajadus niivõrd paljudele tugeva taotluse esitanud organisatsioonidele eitav otsus saata pelgalt ressursside nappuse tõttu mõjub ebamotiveerivalt ning võib tekitada taotlejais lootuse kadumist. * Arenguhüpet ettevalmistavast 2020. aasta voorust toetuse saanud 39 organisatsioonist esitasid arenguhüppevooru taotluse 30, neist 6 said arenguhüppeks toetuse. Ettevalmistava vooru toetuse saajatest pooled olid üleriigilise ning pooled piirkondliku tegevusega ühingud. Ettevalmistav voor annab hea võimaluse väiksematele organisatsioonidele mõtestada oma arenguvajadusi ning töötada eksperdi abiga välja tegevuskava või äriplaan arenguhüppe saavutamiseks. 2021. aastal on samuti plaanis arenguhüpet ettevalmistava vooruga jätkata, taotlemise tähtaeg on 3.02.2021. * Kodanikuühiskonna võimestamiseks vajavad tuge nii suured võimekad organisatsioonid kui ka väiksemad piirkondlikud ühingud. Arenguhüppe toetuse saajatest moodustasid piirkondlikud organisatsioonid veerandi. Tasub kaaluda, kas asendada arenguhüppevooru äriplaanide ja tegevuskavade meetme eristus piirkondlike ning üleriigiliste organisatsioonide eristusega. * KÜSKi taotlusvoorude haldussüsteem vajab tehnoloogilist arenguhüpet – lisaks veebipõhise taotlussüsteemi vajadusele on ka menetlusprotsessis mitmeid etappe, mida oleks võimalik automatiseerida. * Infopäevad võiksid jätkuvalt toimuda veebis ning olla järel vaadatavad. * 2020 aastal toimus esmakordselt 2019. aasta arenguhüppevooru toetuse saajatele tugiprogramm, mille raames korraldati osalejatele digiturunduse ja raamatupidamise ning lühiesitluste andmise koolitused. Lühiesitluste koolitus toimus samaaegselt vaheseminariga, mis võimaldas toetuse saajatel õpitut kohe rakendada ning anda KÜSKi meeskonnale ja teistele toetuse saajatele ülevaade oma projektist lühiesitluse abil. Aruandeseminari ühendamine koolitusega pälvis osalejatelt palju kiidusõnu. Tugiprogrammiga on plaanis jätkata 2021. aastal, taaskord plaanime sisendi tugiprogrammile saada toetuse saajatelt. Kavas on korraldada koolitusi või pakkuda lisanduvat mentorlusteenust vastavalt toetuse saaja vajadustele. | |

**II MUUD KONKURSID JA TUGITEGEVUSED**

|  |  |  |  |
| --- | --- | --- | --- |
| **NUPUKATE LAHENDUSTE (NULA) inkubaator** | | | |
| 1. 2020. aasta hooaja kirjeldus, tulemused, probleemid. | | | |
| NULA inkubaatori läbiviimisel on riigihanke tulemusel KÜSKi partneriks aastatel 2019 - 2020 Heateo Sihtasutus. Nupukate lahenduste toetamine toimub neljas etapis:  1. Inspiratsioonipäevad Tartus, Tallinnas kõigile, kel on uuenduslikke mõtteid mõne ühiskondliku probleemi lahendamiseks (toimusid märtsis)  2. Ideede korje (toimus märtsis)  3. Inkubatsioon, sh koolitused, mentorlus (aprill - oktoober)  4. Projektide rahastamine (taotlemine novembris)  Selle aasta infopäevad jäid COVID-19 levimise alguspäevadesse, mistõttu tuli kiiresti reageerida ning päriselu sündmused üle viia veebikeskkonda. Tartu infopäev toimus Tartu Loodusmajas, kus osales 25 huvilist. Tallinna infopäev viidi läbi juba zoomi vahendusl, mida kanti üle ka Nula Facebooki lehel „*live’is“*. Infopäev oli väga edukas, kokku jõudis ca 1,5h webinari vormis infopäev 12 000 kontaktini, vaatajaid oli kuni 1000 (3 sek), pikemalt jälgis ca 250 inimest. Ülekande ajal oli igal hetkel vaatajaid korraga 30-80. Eriolukorra tõttu otsustati Narva infopäeva eraldi mitte korraldada. Edaspidiseks tekkis aga idee kasutada veebiformaati ka uuel hooajal, sest see annab võimaluse levitada infot paljudele erinevatel inimestele ning veebis jääb infopäev ka järelvaadatavaks.  Aprillis esitati tähtajaks **kokku 80 ideed (**<https://nula.kysk.ee/esitatud-ideed>**),** millest 15 said oma algatust tutvustada nõuandvale kogule. Neist 10 valiti välja NULA inkubaatorisse, mis on leitavad Nula kodulehet (<https://nula.kysk.ee/algatused> ). Eelmine aasta oli inkubaator esimest korda kaheosaline - esimesed kaks kuud (mai ja juuni) oli kümnel meeskonnal võimalus oma ideed täpsustada ja testida. Juulikuust jätkas kuus meeskonda põhjalikumalt idee edasi arendamisega. Sel aastal otsustas nõuandev kogu, et kõik 10 algatust jätkavad inkubaatori teises osas, põhjendades otsust väga kõrge taseme ning tugevate meeskondadega.  Edasi pääsesid – CommuniCare, Fundi, Helge Kool, Helirännak, Citizen OS kaasamisteenus, Logopuu, Liikumispäevik, E-lapsehoidja, Parents Co-Working ja Xero.  Hoolimata riiklikust eriorukorrast suudeti kiiresti kohaneda ning kõik koolitused ja NULA algatuste meeskondade kohtumised mentoritega toimusid väga edukalt zoomi vahendusel.   Nula koduleht nüüd ka inglise keeles <https://nula.kysk.ee/en>  Inkubaator lõppedes esitasid 2. novembriks KÜSKile oma idee elluviimiseks stardiraha taotlused 6 algatust: Helirännak, Citizen OS, CommuniCare, Helge Kool, Logopuu ja E-Lapsehoidja. Detsembri keskel valis KÜSKi nõukogu 25 000 suurused stardiraha toetused anda Helge Koolile, Logopuule ja E-lapsehoidjale. Algatused hakkavad oma tegevusi ellu viima 2021. jaanuari algusest. Lepingud starditoetuse saajatega on sõlmitud. | | | |
| 2. Järeldused järgmisteks hooaegadeks. | | | |
| 2020 sügisel toimus konkurss NULA inkubaatori rakenduspartneri leidmiseks järgmiseks kolmeks aastaks. Varasemalt on läbiviidud riigihanked, kahe aasta perioodi kaupa. Hoolimata laialdasest info levitamisest ja oluliselt lihtsamast kandideerimisprotsessist, saabus konkursile üks taotlus (arvatavasti on põhjus inkubaatori valdkonna spetsiifilisuses ja rahalise omaosaluse määra tingimuses). Taotlus sai kolmelt hindajalt kõrged punktid ning KÜSKi nõukogu otsusega jätkab NULA inkubaatori elluviimist järgneval kolmel aastal Heateo Sihtasutus.  Uus hooaeg käivitub 2021. aasta alguses. Suuri sisulisi muudatusi võrreldes 2020. aastaga ei ole. NULA on endiselt üks KÜSKi seniseid lipulaevu – siit on võrsunud mitmeid mõjukaid ühiskondlikke algatusi ning tagasiside kohaselt tuleks jätkata ilma suuremate muutusteta. | | | |
| 1. 2018. ja 2019. aastal Nupukate Lahenduste (NULA) starditoetuse saanud projektide käik | | | |
| Algatus | Lühikirjeldus | Toetussumma | Ülevaade tulemustest |
|  |  |  |  |
| MTÜ Spark Makerlab (2018) | Ühingu eesmärgiks on viia noorteni õppematerjalidega teaduspõhised inseneeriakomplektid, mis õpetavad neid läbi praktiliste mudelite taasloomise ning aitavad pikemas perspektiivis leevendada inseneride ja teadlaste põuda Eesti tööturul. Leidurite komplektid pakuvad noorteasutustele aja ja vaeva säästmist loodusteaduste ja tehnika huviringide käivitamiseks, komplektid sisaldavad endas projektipõhiseid aineid lõimivaid töötubasid. Kasutajateks on II, III kooliastme õpilased ja gümnasistid, sihtgrupiks noortekeskused ja üldhariduskoolid. | 24 997,20 eurot | Leidurite Komplektid on välja arendatud ja projekti eesmärk sai saavutatud. Kevadel teavitati meid, et COVID-19 tõttu on MTÜ-l majandusraskustes üüri maksmisega ja käimas on likvideerimisprotsess. Palusime lõpparuande esitada esimesel võimalusel enne likvideerimist.  Komplektid on välja töötatud ja on võimalus, et selle arendamise ja müügiga jätkab OÜ (Estonian Makers OÜ). Põhjenduseks, et suur töö on juba tehtud ning nad ei soovi seda lihtsalt seisma jätta. Lisaks MTÜs pole enam inimest, kes oleks toodet edasi arendanud ning müünud. Kohtusime projektijuhi ja MTÜ uue juhatuse liikmega, kes selgitasid olukorda. OÜ ja MTÜ on sõlminud kokku-leppe, mille alustel antakse üle välja töötatud Leidurite komplekt OÜ-le ning kokku on lepitud MTÜ edasine roll. Plaanitakse koostööd teha - komplektid pakuvad  huvikoolile põhilist sisu. |
| MTÜ Seniorship (2018) | MTÜ Seniorshipi eesmärk on vähendada vanuselist diskrimineerimist tööturul. Ühing vahendab praktikapakkumisi küpses eas inimestele viies kokku tööotsija ja tööjõupuuduse käes kannatavad ettevõtted. Tööotsija leiab Seniorshipi veebiplatvormilt tasustatud praktikapakkumise ning kandideerib. Kandideerimise käigus ei küsita kandidaadi vanust ega CV-d, vaid kandideerija kogemusi ja tugevusi. | 25 000 eurot | Oktoobris 2019 esitati väga põhjalik vahearuanne, mis andis hea ülevaate tehtust ja analüüsitust. Selgus erinevate stsenaariumite läbi katsetamise tulemusena, et see teenus ei ole kasumlik, ühing ei suuda läbi toimiva ärimudeli nõudlust ja pakkumist kokku saada. Otsustati projekt pooleli jätta, saadud kogemused ja teadmised edasi anda valdkonnas teistele toimetajatele, sh avalikule sektorile.  Kohtusime meeskonnaga ja otsustasime projekti vahearuandega lõpetada. |
| MTÜ Tugitakso (2018) | Tugitakso parandab erivajadustega inimeste transpordivõimalusi, tõstes seeläbi nende üldist toimetulekut ja elukvaliteeti ning luues eeldused erivajadustega inimeste aktiivsemaks ühiskonnaelus osalemiseks. Tugitakso on paindlik ja lihtsasti kättesaadav transporditeenus erivajadustega inimestele. Läbi koostöö kasutatakse ära tänapäevased sõidujagamise platvormid. Takso tellimisel edastab klient oma isiklikud erivajadused enne sõitu taksojuhile läbi selleks loodud erilahenduste, spetsiaalselt erivajadustega inimeste teenindamiseks koolituse saanud taksojuhid abistavad klienti vastavalt tema individuaalsetele vajadustele. | 24 986,55 eurot | Tugitakso on andnud teada mõningatest muudatustest seoses tegevuse elluviimisega. Mai lõpu seisuga oli neil plaanis veel 45 Bolti juhi koolitused (3x15). Samuti on neil kokkulepped Takso 24 juhtide koolituse osas (80 juhti). Koolitused plaanitakse arvatavasti augustisse ja septembrisse, sest juulis on raske juhte tabada.  Eriolukorra ajal sai ettevalmistatud ja osaliselt läbi viidud mõju hindamise uuring ning plaan on täiendavalt küsitluse läbiviimist teha pärast suve. Jooksev koostöö ja tagasiside Boltiga on endiselt kenasti toiminud ka raskel viiruse perioodil.  Seoses COVID-19 ja riikliku eriorukorra tõttu otsustati projektiperioodi pikendada 30.11.2020 ja lõpparuande esitamise tähtaeg on 15.12.2020. Lõpparuande seisuga on käivitatud Tugitakso teenus ja viinud selle sihtgruppideni lisaks toetavad teenust nn “tagatoa protsessid” kvaliteedi kontroll, mõju hindamine ja arendustöö. Projektiperioodi üldine eesmärk on saavutatud. Edaspidiseks on arenguruumi teenuse haarde laiendamiseks, jätkuva pakkumise (jätkuv juhtide koolitamine) kasvata-miseks ning tellimissüstee-mide arendamiseks.  Teenust saab tellida Bolt Assist vahendusel Tallinnas ja väljaspool Tallinna 25 km raadiuses Harjumaal, 2020 aasta sügisest samuti Tartus ja Rakveres.  Arenguna on endiselt katmata linnad, kus nõudlust erivajadusega klientide toestatud sõitude järele on – sh Haapsalu ja Viljandi. |
| MTÜ Open Knowledge Estonia/ Andmekool (2019)   |  | | --- | |  | | Andmekool pakub praktilist koolitust ja konsultatsiooniteenust avalikele asutustele eesmärgiga muuta poliitikakujundamise protsessid läbipaistvamaks nii osalistele kui avalikkusele. Koolituselt saab vajalikud teadmised selleks, et infovahetust, raporteerimist, kavade koostamist ja nende elluviimise jälgimist tõhustada, ning oskused andmete sisestamiseks, ristamiseks ja visualiseerimiseks. | 24 737 eurot | Mai kuu lõpu seisuga lõpetas Andmekooli koordinaatorina töötamise Andrus Raudsep.  Alates 18.juunist töötab Andmekooli projektijuhina Sille Sepp, mis on toonud kaasa ümberkorraldused -tegevuskava ja eelarve muudatused, sest algne ajaplaan oli planeeritud liiga optimistlikult.  Selgus, et School of Data materjalid ei ole piisavad andmepädevuse koolituse pakkumiseks. Materjalidele tagasiside kogumise ja nende põhjal koolitajate väljakoolitamise asemel keskenduti koolituskava koostamisele ning selle sisuga täitmiseks materjalide ja sisuloome võimekusega koolitajate leidmisele, võttes arvesse esimese kliendi vajadusi.  Plaan on koolitada uurivaid ajakirjanikke, uuringuid ja poliitikasoovitusi koostavaid mõttekodasid. Ettevõtlusega seotud asutustele, nagu Finance Estonia ja Startup Estonia, tehtavate koolituste tulu pealt pakutakse tasuta koolitusi võimekatele huvikaitsjatele, kellel madal digipädevus. Olgu nendeks inimõiguste kaitsjad või keskkonnaorganisatsioonid – kaardistatakse võimalikke *pro bono* kliente paralleelselt teenuse käivitamise ja kasvatamisega.  Vahearuande seisuga on Andmekoolil olnud kaks klienti - Proovikivi koolitus augustis ja Rahvusraamatukogu koolitus septembris. |
| MTÜ GTL Lab / GTL Labor (2019) | [GTL Labori](https://edulabs.ee/naited/gtl-labor/) sihiks on julgustada õpilasi olema aktiivsed ja teadlikud kodanikud. Selleks toovad nad Eesti üldhariduskooli-desse tavapärase õppetöö osana elulised projektid, mille käigus on õpilastel võimalik panustada oma kodukoha arengusse ning omandada seeläbi olulisi 21. sajandi oskusi nagu koostöö, loovus, ettevõtlikkus, kriitiline mõtlemine ning jätkusuutliku arengu põhimõtete rakendamine. | 24 999,32 eurot | Tegevuskava kohaselt peaks toimuma organisatsiooni tegevuse mõju hindamine (sh teadusuuring) ja raportite kirjutamine. Kui projekti alguses mõeldi keskenduda vaid platvormi hariduslikule eesmärgile, siis suve alguseks saadi selgeks, et tuleb kohe terviklahendust hakata välja töötama. See tähendas, et sihtgrupid on ühtlasi ettevõtted, MTÜd, ministeeriumid, KOVid ja nn „tavainimene tänavalt”. Koostöös Arengukoostöö Ümarlaua ja Riigikantseleiga on plaan arendada palju laiem kaasamisplatvormi, kus igal sihtrühmal on oma motivatsioon platvormi kasutamiseks. Hetkel on kõige olulisem leida lisarahastust, et meeskond ära ei väsiks ja saaks rohkem panustada.  Planeeritakse kokku panna ideekavand ning riigihange, et platvormi MVP valmis ehitada 2021 a. teiseks pooleks. Augustis toimus töötuba Andmekooliga, et mõelda, millisel viisil saadakse kasutada platvormil avaand-meid ning mõõta mõju tekitades sünenergiaid kohaliku, riikliku ja globaalse tasandi vahel. Veebilehele lisati annetusvõimaluse info lisaks taotletakse koos partneriga (Kestliku Arengu Koalitsioon ja Riigikantselei) rahastust platvormi MVP arendamiseks; käsil on ka üks Erasmus+ projekti kirjutamine koostöös partneritega. |
| MTÜ Jututaja (2019) | [Jututaja](https://www.jututaja.ee/et)eesmärk on leevenadada eakate üksildust. Selleks toovad nad kokku noored ja eakad, kes saavad ühiselt tegeleda mõne meelepärase tegevusega, näiteks lugeda, kuulata muusikat või omavahel maailma asju arutada. Kõik osapooled saavad elurõõmu, energiat ja võimaluse näha maailma teise nurga alt. | 23 705,35 eurot | Tegevuskava kohaselt toimub noorte kogutud lugude avaldamine - lähedastele jne, kampaania Hooandjas. Jututajas töötab kaks projektijuhti ning vabatahtlik kommunikatsiooniekspert.  Seoses Covid-19-ga on Jututaja loobunud telefoni teel jututamise eest raha küsimast, kuid suurenenud on oluliselt annetuste hulk. 2020 a õnnestus Jututajal saada nii eraisikute (498€) kui juriidiliste isikute annetusi (ca 3500€), mis väljendab mh seda, et Jututaja tegevust on ühiskonnas märgatud ning sellise teenuse järele on vajadus. Lisaks on Jututaja viinud läbi tasulisi grupikohtumisi viiel korral. Jututaja on korraldanud tutvustamisüritusi noortele koolides, noortekeskustes jms (mitmed e-vahenditega), millega on jõutud ca 520 nooreni. Valminud on mitmeid videosid, jaotusmaterjale, flaiereid, visiitkaarte. Emadepäeva kampaania asemel algatati eriolukorra ajal koos MTÜga Peaasi sotsiaalmeedias kampaania Helista eakale lähedasele! (#räägieakaga, #helistaeakale). Jututaja kampaania levis väga hästi - seda jagasid mitmed tuntud ühiskonnategelased (nt näitleja Indrek Ojari, laulja Jaan Pehk, tuntud advokaat Garri Ginter, üleskutses osales Robert Linna koos ema Reedaga). Enda sotsiaalmeedias jagas seda ka president Kersti Kaljulaid. |

|  |  |  |  |
| --- | --- | --- | --- |
| Kodanikuühiskonda arendavate suursündmuste toetus | | | |
| 1. 2020. a toetatud projektide ülevaade (projektide arv ja toetuste kogusumma) | | | |
| 2020. aastal toetatud suursündmuste taotluste rahastamise otsustas KÜSKi nõukogu oma koosolekul detsembris 2019. Vastavalt nõukogu kehtestatud korrale on nõukogu otsustanud suursündmustena toetada kokku 7 tegevust kokku summas 130 400 eurot. Kõik toetatud suursündmused omavad vabakonna jaoks olulist kaalu ja kaasavad märkimisväärsel arvul osalejaid. | | | |
| 2. Toetatud sündmused | | | |
| Toetuse saaja | Lühikirjeldus | Toetussumma | Ülevaade väljunditest ja tulemustest |
| Eesti Külaliikumine Kodukant | Vabatahtlike tunnustussündmuse „Märka vabatahtlikku 2020!“ korraldamine | 10 000 € | Vabatahtlike ja nende kaasajate ning toetajate tunnustussündmus toimus koostöös Vabaühenduste Liidu aasta tegijate tunnustusega 29. novembril 2020 Anija mõisa aidas. Tunnustused andis üle sündmuse patroon Eesti Vabariigi President.  Tänu tunnustussündmusele on Eestis vabatahtlikud ja nende kaasamine toodud esile, tunnustutatute kaudu on tegijaid väärtustatud.  Vabatahtliku tegevuse populariseerimiseks kajastatati tunnustatavate vabatahtlike ja vabatahtlike kaasajate ning nende toetajate lugusid meedias: 1.Pressiteade kandidaatide esitamise avanemisel ning tunnustuse saajate avalikustamisel. 2. Lood kirjutavas pressis, kodulehtedel – 11 lugu vabatahtlikest ja nende kaasajatest. Vabatahtlike Väravas esitletud kõiki tunnustuse saajad lugude ja piltidega <https://vabatahtlikud.ee/tunnustamine/tunnustus-2020/> ). Viited tunnustussündmusele ja tunnustuse saajatele avaldatati Vabatahtlike Väravas, Hea Kodaniku uudiskirjas ja Kodukandi infokirjas liikmetele ning Vabatahtlike kaasajate infolistis. <https://heakodanik.ee/uudised/selgusid-aasta-vabatahtlikud-ja-kodanikuuhiskonna-tegijaid/>  Tunnustusele esitati 63 kandidaati, 7 märki vabatahtlikele, 3 kaasajatele ja 1 ettevõttele. |
| Sihtasutus Eestimaa Looduse Fond | Teeme Ära talgupäev 2020 | 38 400 € | 2020.a Teeme Ära talgupäeva asemel toimus COVID-19 viiruse leviku tõttu Teeme Ära üle-eestilise maskitalgud „Teeme Eesti viirusest puhtaks!“ mille raames toimus kodune maskitegu 351 paigas ning kokku valmistati 7336 riidemaski. Kõige rohkem maske õmmeldi Harjumaal, Tartumaal ja Pärnumaal. Lisaks toimus maskitegu mitmes paigas väljaspool Eestit: Saksamaal, Prantsusmaal ja Luksemburgis. |
| Vabaühenduste Liit (endine EMSL) | Ajakirja Hea Kodanik väljaandmine aastal 2020 | 28 000 € | 2020. aastal ilmus 2 numbrit, teemadeks: vabakonna koostöö avaliku sektoriga ning väärtused vabakonnas. Trükiarv 3500, mille saatsime tellijatele, koolidele, kohalikele omavalitsustele ja riigivalitsejatele Toompeal, raamatukogudele, oma liikmetele ja partneritele ning levitati Tallinna Lennujaamas.  Kõik artiklid on avaldatud portaalis [www.heakodanik.ee](http://www.heakodanik.ee) ning jaganud neid sotsiaalmeedias, olulisemad lood tõlkinud vene keelde. Virtuaalselt avaldatud artiklite koguarv on 31, millele lisandub veel viis esmalt mujal meedias ilmunud artiklit. Mitmeid ajakirjas ilmunud lugusid jagas ERRi arvamusportaal.  Esitatud on ajakirja Hea Kodanik mõjuanalüüs. Ajakirja tiraaž on u 3900 eksemplari ning ajakiri ja selle artiklid on vabalt kättesaadavad digikujul. Ligikaudu kolmandik ajakirja lugejatest loeb seda vaid paberkandjal. Enim eelistatakse lugeda ajakirja paberversiooni ning veebilehel heakodanik.ee üksikult avaldatavaid artikleid. Vabaühenduste Liidu uudiskirjadel näib olevat suur roll ajakirja artikliteni jõudmisel ja seda peamiselt läbi digikanalite. Sihtrühmadega tuleb personaalsemalt tegeleda ja toetada neid ajakirja kasutamisel. Ajakirja levitamisel tuleb senisest suuremat tähelepanu pöörata ajakirja sisule, et erinevad sihtrühmad ennast ajakirja sihtrühmana tunneksid. Venekeelsele sihtrühmale mõeldes ajakirja lõppu lühikokkuvõtte tegemine ei pruugi neile lugemiseks atraktiivne olla ega erikeelsete inforuumide ühendamisele kaasa aidata. Valdkonnas pikalt tegutsenud peavad ajakirja enda jaoks pigem ammendunuks ning puudub esinduslikum ülevaade paberkandjal ajakirja vajalikkusest. Ajakirja digiversiooni levitamisel tuleb aga sihtrühmadeni jõudmiseks ja artiklite loetavuseks väga suurt tähelepanu pöörata regulaarsusele ja info sihistamisele. |
| MTÜ Arvamusfestival | Arvamusfestival 2020 korraldamine | 10 000 € | Arvamusfestival toimus 14-15.08.2020, Paide Vallimäel COVID-19 tõttu vähendatud formaadis. Avalikele üritustele seatud piirangute tõttu sai osaleda vaid 2000 unikaalset osalejat päevas. Seetõttu sai korraldada ka plaanitust umbes kolm korda vähem arutelusid, kaks korda väiksema korraldajate ja osalejate arvuga festival. Et tasuta pileteid sai vaid elektrooniliselt, jäi vanemaealisi kohalikke festivalilt ka eemale. See-eest kasvas järelkuulamiste arv 15 000 (01.01-13.10.20). Kokku osales festivalil 4-5000 inimest ning toimus 55 arutelu. |
| Maakondlikud arenduskeskused | Maakonna vabakonna tunnustamise korraldamine | 32 000 € | Enamasti viidi tunnustamissündmus läbi novembri viimasel nädalal. Mõnel juhul ühildati tunnustamissündmus mõne muu sarnase sündmusega. Tunnustamissündmuste raames viidi läbi kodanikuühenduste, vabatahtlike, sädeinimeste, kodanikuühiskonna toetajate jm tunnustamine. MAK oli igas maakonnas korraldaja, partneriks mitmed maakondlikud organisatsioonid.  Keskmiselt esitati 22 kandidaati maakonna kohta. Eriolukorra tõttu ei viidud paljudes maakondades läbi tunnustamise sündmust traditsioonilisel viisil, kuid tunnustamine toimus. Maakonnades, mis viisid sündmuse kohtumisena läbi, oli keskmine osalejate arv planeeritust umbkaudu poole väiksem, et tagada eriolukorra nõuded. Auhinnad viidi tunnustatutele kohale ja auhinna üleandmisele kaasati ka meedia. Mõnes maakonnas viidi tunnustamise sündmus läbi vabas õhus. Tunnustamisüritust kajastati kõikjal ka kohalikus ajakirjanduses (maakonna ja/või omavalitsuste lehed), lisaks muidugi maakondlike arenduskeskuste endi kanalites (koduleht, FB). |
| Davai MTÜ, TedX Lasnamäe | Vene keelse inspiratsioonikõnede sündmuse korraldamine | 4000 | Sündmus otsustati riikliku olukorra tõttu ära jätta ning toetus kanti tagasi. |
| HEAK VneFormat | Kogemusõppepäeva korraldamine venekeelsete vabaühendustele | 8000 | Sündmus toimus 10.-11.oktoober 2020.a., Lavendel Spa hotell, Viimsis. Kogemuspäeval osalesid 48 vabaühenduste esindajat, kes tulid Tallinnast (54% osalejatest), Narvast, Tartust, Kohtla-Järvelt, Paldiskist, Viimsist, Jõhvist ning Maardust.  Info VNEformadist on jõudnud üle Eesti ning võrreldes eelmise aastaga oli osalejaid väljas poolt Tallinnat rohkem (aastal 2019 ca 1/3 kogu osalejate arvust), mis kindlasti on positiivne areng. VNEformaat on läinud iga-aastaselt populaarsemaks, mille kaudu võrgustik koguaeg kasvab. „Vanad“ osalejad teevad juba aktiivselt koostööd omavahel (igapäevaselt HEAKi konsultandid saavad teada ühest või teisest koostööpartnerluse loomisest, mis sündis VNEformaadil), tänu millele sünnivad ka uued projektid, ideed ning algatused, seatakse uusi eesmärke, tullakse teineteisele appi, arendamaks vabaühendusi. |

|  |  |  |  |
| --- | --- | --- | --- |
| **Tugitegevuste rahastamine** (2018 toetust saanud projektid) | | | |
| 1. Eraldatud toetused | | | |
| Toetuse saaja | Projekti sisu | Summa | Ülevaade väljunditest ja tulemustest. |
| MTÜ Kuressaare Edukontor | Kovisiooni koolitused vabaühendustele | 20 000 eurot | Koolitused viidi läbi 4 maakonnas – Pärnumaa, Saaremaa, Tartumaa ja Harjumaa. Kokku oli koolitustel 29 osalejat. Osalejate praktika käigus läbiviidud kovisioonide tulemusena toimus omakorda üle 50  kovisiooni, kus osales kokku üle 300 inimese. Kovisioonidel osalejate hulgas oli esindajaid  37-st organisatsioonist. |
|  |  |  |  |
| 3. Järeldused konkursi kohta | | | |
| Tegemist oli viimase projektiga, mis sai toetuse 2018. aastal ja mille lõpp jäi aastasse 2020. Alates 2019. aastast tugitegevuste konkurssi enam ei toimu. Konkursi peatamine on seotud olnud eelkõige KÜSKi rahaliste vahendite nappusega ja sellest tuleneva valikute tegemisega. KÜSK 2021-2024 strateegia arutelu protsessis peeti KÜSKi poolt initsieeritud tugitegevusi väga oluliseks. Tugitegevuste ja nõustamise abil kasvatab KÜSK kogukondade ja vabaühenduste koostöökogemusi ja -oskusi ning seeläbi teeb KÜSK oma eesmärkide saavutamiseks koostööd vabakonna, kohalike omavalitsuste, riigiasutuste ja ettevõtetega.  Vabaühenduste vajadustest esile kerkivate tegevuste läbiviimise paindlik toetamine on kindlasti oluline, tugiprogrammi vorm ja sisu vajab läbi mõtlemist ja varasemad tingimused täiustamist (lisada tingimustesse kriteeriume projektiga kaasatavate ulatuse ja kasusaajate osas). 2018. aastal toimunud konkursi järgselt arutati võimalust korraldada 1 konkurss aastas, mis võimaldab korraldada nende suhteliselt objektiivse hindamise.  KÜSK 2021-2024 strateegia toob välja, et KÜSKi tugitegevused on sihitud nii, et need aitavad vabakonnal kasvada ja areneda erinevates valdkondades, samas erinevas vormis ja haardega tegutsevatel vabaühendustel. Jälgida tuleb, et kodanikuühiskonnas osalemise võimalustest saavad osa erinevad ühiskonnagrupid, vajadusel planeerides eraldi tugitegevusi või konkursse nende julgustamiseks, kes kipuvad kõrvale jääma. | | | |

|  |
| --- |
| **MAKidelt tellitavad juhtide arenguprogrammid maakondades** |
| 1. Ülevaade, tulemused |
| KÜSK ei määra teemasid ega valdkondi, milliseid tugitegevusi tuleb kusagil ellu viia, kuid taotluses pidid arenduskeskused analüüsima nii kavandatud tegevuste vajalikkust kui näitama, kuidas on need seotud 2020 aasta fookusteemaga, milleks oli tulevikutrendid vabaühenduste maailmas. Kuna igas maakonnas on erinevad vajadused, jätsime konsultantidele võimaluse valida läbi viidavad koolitusteemad ise. Toetust said eestikeelsed tugitegevused kõigis Eesti maakondades ja kaks venekeelset tugitegevuste programmi Harjumaal ning Ida-Virumaal. Pärnumaa, Viljandimaa ja Läänemaa esitasid ühise taotluse. Tugitegevuste ellu viimist mõjutas muidugi COVID-19 viiruse puhangust tulenenud kriis ja eriolukord. See tõi kaasa nii uute meetodite katsetamise (näiteks veebikoolitused zoomis) kui ka teatud tegevuste edasi lükkamise (näiteks õppereisid). Maakonnad, mis viisid eriolukorra kehtestamise tõttu koolitused üle veebi keskkonda, jagasid koolitusel osalemise võimalust ka teistes maakondades, mis võimaldas maakonnaülest koostööd ja enamatel vabaühendustel koolitusel osaleda.  Tugitegevused maakonna vabaühenduste juhtide arendamiseks viidi ellu kõigis maakondades, lisaks Harjumaal ja Ida-Virumaal ka vene keeles. Kokku viidi ellu 502 akadeemilist tundi (keskmiselt 30 tundi ühe projekti kohta) ning tegevustest sai osa 1175 ühingut (keskmiselt 69 ühingut projekti kohta), sh ka korduvosalejad. Ellu viidi nii omavahel seotud koolitustega arenguprogramme kui ka teemana eraldiseisvaid koolitusi. Mõnes maakonnas oli tegemist ka n-ö segalahendusega, kus osalejal oli valida, kas osaleb kogu programmis või mõnes üksikus tegevuses. Tegevustest olid kõige levinumad ikkagi koolitused/töötoad, samuti tehti mitmeid õppereise. Paljud maakonnad olid võtnud kavasse mõne aja jooksul pärast koolituste ja muude sisutegevuste lõppemist ühise kokkuvõtva kohtumise, kus tegevustes osalenud ühingud said ühiselt omandatule tagasi vaadata ja analüüsida, kuidas pakutud tegevused nende ühingu arengut on toetanud. Eriolukorra tõttu toimusid mitmed kokkuvõtvad kohtumised veebi teel või mõnel juhul jäeti ära. Viimase puhul helistas konsultant osalejale ja küsis tagasisidet individuaalselt.  Üheks huvitavamaks algatuseks oli Pärnu-, Lääne- ja Viljandimaa poolt ühiselt ellu viidud kolmepäevane ühingute talvekool, kus oli osalejatel piisavalt aega teemadega süvitsi minna ning samuti saadi isiklikke kontakte nii oma maakonna kui naabermaakonna eestvedajate vahel. |
| 2. Järeldused edasise vajaduse ja korralduse osas. |
| 2020. aastal ellu viidud tugitegevused said rahastatud KÜSKi 2019. aasta eelarvest. KÜSKi 2020. aasta eelarves taoliste tugitegevuste elluviimiseks eelarvet lisaks ei ole. Kui jätkatakse sarnaste tegevustega 2021. aastal, siis rahastatakse seda juba 2021. aasta eelarvest.  KÜSK peab taolisi pakutavaid tugitegevusi väga vajalikuks ja ühingutele kasulikuks. Seda kinnitas ka KÜSKi strateegia 2021-2024 koostamise protsessis välja toodud vajadused.  Hetkel on arenguprogramm nõustamise kõrval teine KÜSKi pakutud teenus, mis jõuab laiema ringi vabaühendusteni, sh ka rohujuure tasandil tegutsevate väikeste ühinguteni. Mis näiteks ei pruugi olla arenguhüppe vooru kandideerimiseks peamine sihtgrupp (suuremahuline arenguhüpe ei pruugi vastata ühingu vajadustele ja võimetele), kuid ühingud vajavad siiski tuge tulemuslikuks tegutsemiseks. Eriti oluline ongi väiksemate ühingute toetamine tugitegevuste kaudu KÜSKi poolt.  Meie hinnangul on ennast õigustanud see, et maakonna arenduskeskuste konsultandid saavad suuresti ise otsustada, millised tugitegevused ja millisele sihtgrupile oma maakonna ühendustele ellu viia. Sellise lähenemisega saab maakonna vabaühenduste juhtidel teravamalt esile kerkivate takistuste ületamiseks kasutada arenguprogrammi. MTÜ konsultantide motivatsioon neid tegevusi kujundada ja ellu viia oli senisest kõrgem. Iga-aastane ühesugune arenguprogramm ei pruugiks leida piisavalt osalejaid. Selline lähenemine paneb ka konsultantidele suurema vastutuse ja annab neile võimaluse ennast arendada. KÜSK saab konsultante siin toetada aidates seada aastaseid fookusteemasid, pakkudes konsultantidele sobivaid koolitusi ja võimalust teemasid omavahel arutada, suunates neid suuremale koostööle ning suunates konsultante taotlust täites sisuliselt läbi mõtlema ja põhjendama, miks just valitud tegevused on olulised. Samuti andis selgete osalejate ja mahu miinimumkriteeriumite puudumine võimaluse arenduskeskustele piiratud rahaliste vahendite olemasolul ise kaaluda, millises mahus ja kellele on kõige otstarbekam tegevusi pakkuda. Üldise statistika põhjal võib ka öelda, et tundide arv ja osalejate arv on kogusummat (68 000 eurot kogu Eesti peale) arvestades piisavalt kõrge.  Keerulisemaks teeb selline asjade korraldus kogu programmi tulemuslikkuse hindamise. Kuivõrd erinevates maakondades pakutakse väga erinevaid tegevusi, on keeruline ühtseid kriteeriume määrata. Samuti on erinev erinevate maakondade konsultantide enda töökogemus ning teadmised ja oskused arendustegevuste kujundamiseks.  Riskikohtade lahendamiseks:  • oleme pakkunud konsultantidele meie kokkusaamistel võimalust ühiselt kogemusi vahetada ja tulevikku planeerida, seal on tutvutud nii oma kolleegide heade näidetega kui ka ühiselt mõtteid vahetatud, kuidas tegevusi planeerida;  • oleme arenduskeskusi innustanud tegema tegevuste elluviimisel koostööd;  • oleme innustanud arenduskeskusi katsetama uusi meetodeid ja lähenemisi;  • kavandades 2020. aasta tugitegevusi palusime arenduskeskustel seekord seada fookus vabaühenduste tulevikutrendidele. Selleks, et konsultandid oleksid tulevikutrendidega kursis, viis Kristina Mänd 2019. aastal läbi ka selle teemalise lühikoolituse, samuti on viimasel ajal ilmunud mitmeid uuringuid ja materjale, mis just tulevikutrende käsitlevad (näiteks viimased kodanikuühiskonna valdkonna uuringud või Eesti 2035 strateegia valmimise protsessi materjalid);  • 2020. aasta tugitegevuste puhul korraldati keskne küsitlus, kus uurisime kõigilt osalejatelt (5 palli süsteemis) järgnevat:  1) Kuidas hindad saadud teadmiste ja oskuste rakendatavust oma ühingu igapäevases töös?  2) Kas soovitaksid läbitud tegevusi mõnes sarnases vabaühenduses sinu positsioonil tegutsevale kolleegile?  Selline lähenemine on ennast õigustanud. Enamik osalejaid olid koolitusprogrammiga rahul. Koolitajate hindamine sama põhimõtte alusel aitab valida tulevikuks kõrge tagasiside skooriga koolitajaid ja seeläbi pakkuda arenguprogrammis osalejatele kvaliteetset koolitust.  Tulevikku vaadates on üheks väljakutseks tugitegevustele ka see, et vahendid ühe maakonna kohta (4000 eurot programmi kohta aastas) on ebapiisavad ja selle raames on keeruline leida kvaliteetseid koolitajaid või rahastada läbi mõeldud ja vajalikke tegevusi. Üks võimalikke lahendusi on siin soodustada veelgi arenduskeskuste vahelist koostööd aga samas on oluline, et tugitegevuste kaudu jõuaks arengutugi ka suurele hulgale väikestele ühingutele üle Eesti. Mis ei pruugi olla valmis näiteks KÜSKi arenguhüppe voorust toetuse taotlemiseks või mille tegevus ei jõuagi kunagi taolise mahuni. Samas aga teevad need organisatsioonid oma kogukonna ja valdkonna tarvis väga olulisi asju ja kelle arengupotentsiaali realiseerimine toetab samuti kogu kodanikuühiskonna arengut.  Mitme maakonna koostöös läbi viidud koolitusel tekkis ka koostöö kohti ühingute vahel. Maakondade koostöös koolituste korraldamise lahendus on igati soodustatav tegevus, kuna võimaldab ühendustel omavahel tutvuda ja kontaktvõrgustikku luua. Lisaks jagades koolituse ja majutuse kulusid on võimalik läbi viia rohkem ja/või kvaliteetsemaid koolitusi.  2021 aastal planeerime ühiselt kokku leppida koolitusteemad, mida viia läbi üle-eestiliselt zoom keskkonnas. Eriolukorda arvestades on see suurepärane aeg sellist formaati katsetada. Lahendus võimaldab pakkuda sama koolitust suuremale hulgale osalejatele ja sealjuures hoida kokku aja, ruumi rendi ja toitlustuse kulusid. Ka koolitajate hinnakiri on soodsam kui tegemist on veebikoolitusega.  Näeme potentsiaali arenguks:   1. Suurem koostöö arenduskeskuste vahel tegevuste ellu viimisel. Esiteks annab see võimaluse erinevate maakondade vabaühenduste eestvedajatel rohkem üksteise tegemistega ennast kurssi viia ja koostöökohti leida. Teiseks võimaldab see ka nappe rahalisi vahendeid otstarbekamalt kasutada; 2. Uudsete meetodite kasutamine. Sh lisaks traditsioonilistele koolitustele-õppereisidele teiste võimaluste katsetamine. Samuti näitas eriolukord, et teatud koolitusi on mõistlikum läbi viia veebi teel, siis on osalejatel kergem sellest osa saada ning sellistel koolitustel saavad ühingute esindajad osaleda sõltumata asukohast. Kindlasti on teatud koolitused, mida on parem teha osalejatega koha peal.   Taoliste maakonnas tegutsevatele ühendustele pakutavate tugitegevustega tuleks kindlasti ka edaspidi jätkata. |

**III RAHVUSVAHELISE KOOSTÖÖ TOETUSED**

|  |
| --- |
| **Reisitoetuste konkurss -** [**https://www.kysk.ee/reisitoetused**](https://www.kysk.ee/reisitoetused) |
| 1. 2020. a toetatud projektide ülevaade (projektide arv ja toetuste kogusumma) |
| 2020. aastal esitati reisitoetuste konkursile kokku 34 projekti, millest eraldati toetus 29-le projektile kogusummas 28471,95 eurot. 2020. aasta teises pooles esitati eriolukorrast tulenevalt juba rahuldatud taotluste osas 16 toetusest loobumise avaldust kogusummas 16 265,30 eurot.  Toetus eraldati 13 projektile kogusummas 12206,65. Eraldatud toetustest kasutati ning maksti välja toetuseid kogusummas 11716,94 eurot. |
| 2. Menetlusprotsessi ülevaade, tulemused (või viide kodulehele). Kokkuvõte projektide mittetoetamise põhjustest. |
| Reisitoetuste konkursi taotlused vaadatakse läbi vastavalt [reisitoetuste konkursi](http://www.kysk.ee/reisitoetused) tingimustele nii tehniliselt kui ka sisuliselt konkursi koordinaatori ja KÜSKi juhataja poolt. Juhataja teeb toetamise kohta otsuse vastavalt tingimustele. Rahuldatud toetused on avalikustatud [KÜSKi veebilehel.](https://www.kysk.ee/toetatud-projektid)    Lisaks toetatud projektidele on sisuline nõusolek olemas veel kahele projektile, mis koroona viiruse tõttu tühistati ja mille toimumise aeg ei ole praeguseks veel kinnitatud. Toetamata jäeti kolm projekti, millest ühel juhul ei olnud organisatsiooni tegevus aktiivne ja avalik, teisel juhul ei olnud organisatsioon muuhulgas välisprojekti jaoks toetust saanud ja kolmandal juhul sooviti toetust organisatsiooni enda poolt korraldatud väljasõidule. Taotlused ei vastanud konkursi põhimõtetele ja tingimustele ning ei võimaldanud saavutada KÜSKi ega vastava toetuskonkursi eesmärke. Kaks toetust saanud sündmust jäid koroona viiruse tõttu ära.  16 laekunud toetusest loobumise avalduse põhjuseks oli eriolukorra tõttu kas edasi lükatud, ära jäänud või veebis toimunud üritused.  Ühel juhul esitati avalus toetuse välja maksmiseks ja lennupiletite hüvitamiseks üritusele, kuhu otsustati eriolukorra tõttu mitte sõita, kuid ei olnud sõlmitud reisikindlustuslepingut ega olnud võimalik lennufirmal piletite raha tagasi saada. Avaldu rahuldati juhatuse otsusega ning toetussumma mahus 800 eurot kanti ühingul üle.  Oktoobris 2020. a. otsustati KÜSKi nõukogu otsusega suunata reisitoetuste konkursist vabanenud vahendid kogu rahvusvahelise koostöö suuna kolme konkursi toetamiseks. Toetusmeetmed lõppesid novembris. |
| 3. Järeldused konkursi jätkamise osas. |
| Reisitoetuste konkurssi laekus 2020. aasta esimeses jätkuvalt palju toetustaotluseid, mis ilmestab nõudlust toetusmeetme järele ning ka toetusmeetme vajalikkust. 2020. a. teises pooles laekus kõigest 4 taotlust, mille põhjuseks olid tõenäoliselt eriolukorrast tulenevad terviseriskid ja reisi- ning ürituste korraldamise piirangud.  Konkursi jätkamine on vajalik ka tingimustes, kus ei ole kindel, millist mõju eriolukord 2021. a. avaldab. Siinkohal on kohane arvestada paindlikkusega vahendeid vastavalt olukorrale teistesse rahvusvahelise koostöö suundadesse ümber suunata.  Kuna reisitoetuste konkursi eelarve on varasematel aastatel kiirelt lõppenud, ning 2021. aastal eriolukorrast tulenevad muudatused on prognoosimatud, siis oleks konkursi jätkamisel mõistlik eraldada reisitoetuste jaoks kindel eelarvemaht ning jätkata omafinantseeringu konkursi ja rahvusvaheliste katusorganisatsioonide konkursi rahastamist ühisest eelarvest. |

|  |
| --- |
| **Välisprojektide omafinantseeringu toetamine -** [**https://www.kysk.ee/valisprojektideomafin**](https://www.kysk.ee/valisprojektideomafin) |
| 1. 2020. a toetatud projektide ülevaade (projektide arv ja toetuste kogusumma) |
| 2020. aasta esimeses pooles esitati välisprojektide omafinantseeringu konkursile 13 projekti, millest eraldati toetus 11-le projektile kogusummas 82 000,00 eurot.  Kogu 2020. aastal esitati välisprojektide omafinantseeringu konkursile 23 projekti, millest eraldati toetus 19-le projektile kogusummas 110 283,06 eurot. |
| 2. Menetlusprotsessi ülevaade, tulemused (või viide kodulehele). Sh kokkuvõte mitte toetatud projektidest, põhjustest. |
| Välisprojektide omafinantseeringu konkursi taotlused vaadatakse läbi vastavalt [välisprojektide omafinantseeringu konkursi](https://www.kysk.ee/valisprojektideomafin) tingimustele nii tehniliselt kui ka sisuliselt konkursi koordinaatori ja KÜSKi juhataja poolt. Juhataja teeb toetamise kohta otsuse vastavalt tingimustele. Rahuldatud toetused on avalikustatud [KÜSKi veebilehel.](https://www.kysk.ee/toetatud-projektid)    Toetamata jäi kaks projekti, mille korral sooviti toetust projektile, mis ei vastanud tingimusele, mille järgi välisrahastaja peab olema rahastamisüksus või fond, mille rakendusüksus ega täitevasutus ei asu Eestis ega ole Eesti asutuse või organisatsiooni poolt hallatav. Konkurss suleti rahaliste vahendite lõppemise tõttu 20. mail 2020 (eelarve esialgne maht oli 82 000 eurot).  Tulenevalt reisitoetuste konkursi raames vabanenud vahenditest ning nende ümber suunamisest kogu rahvusvahelise koostöö suuna toetamiseks, avati konkurss uuesti oktoobris. Konkurss suleti rahaliste vahendite lõppemise tõttu novembris.  Ühel juhul otsustas KÜSKi juhatus rahuldada avalduse 2020. a. varem taotlenud ühingult SCULT, mille projekti toetati esialgselt osalises mahus vahendite lõppemise tõttu, ning mis vooru uuesti avamisel taotles projekti toetamist täies mahus. |
| 3. Järeldused konkursi jätkamise osas. |
| Välisprojektide omafinantseeringu konkurss on edukas ja rahvusvahelistest fondidest projektide elluviimiseks rahastust saanud vabaühendustele märkimisväärse tähtsusega. Projektid on olnud tulemuslikud.  Konkurssi tuleks võimalusel jätkata, et toetada Eesti organisatsioonide osalemist välisprojektides taotleja või partnerina toomaks kasulikke teadmisi Eestisse ja jagamaks meie häid praktikaid teiste riikidega.  2020. aastal andsime toetusi välja taotluste laekumise järjekorras kahe toetussuuna - välisprojektide omafinantseeringu konkursi ja rahvusvaheliste katusorganisatsioonide suursündmuste üleselt kuni eelarves vahendeid jätkus. Vooru taasavamisel oktoobris eraldati kõik reisitoetuste konkursist vabanenud vahendid omafinantseeringute konkursi raames esitatud projektidele. See praktika toimis tulemuslikult, ning seda oleks mõistlik jätkata ka konkursi taasavamisel. |

|  |
| --- |
| **Rahvusvaheliste katusorganisatsioonide suursündmuste konkurss -** [**https://www.kysk.ee/ev100-rahvusvaheliste-katusorganisatsioonide-suursundmuste-konkurss**](https://www.kysk.ee/ev100-rahvusvaheliste-katusorganisatsioonide-suursundmuste-konkurss) |
| 1. 2020. a toetatud projektide ülevaade (projektide arv ja toetuste kogusumma) |
| 2020. aasta esimeses pooles esitati [Rahvusvaheliste katusorganisatsioonide suursündmuste konkursile](https://www.kysk.ee/ev100-rahvusvaheliste-katusorganisatsioonide-suursundmuste-konkurss) 2 projekti, mis said toetust kogusummas 24 000 eurot. |
| 2. Menetlusprotsessi ülevaade, tulemused (või viide kodulehele). Sh kokkuvõte mitte toetatud projektidest, põhjustest |
| Rahvusvaheliste katusorganisatsioonide suursündmuste konverentside konkursi taotlused vaadatakse läbi vastavalt [konkursi](http://www.kysk.ee/ev100-rahvusvaheliste-katusorganisatsioonide-suursundmuste-konkurss) tingimustele nii tehniliselt kui ka sisuliselt konkursi koordinaatori ja KÜSKi juhataja poolt. Juhataja teeb toetamise kohta otsuse vastavalt tingimustele. Rahuldatud toetused on avalikustatud [KÜSKi veebilehel.](https://www.kysk.ee/toetatud-projektid) Konkurss suleti rahaliste vahendite lõppemise tõttu 20. mail 2020. Rahvusvahelise suuna taasavamisel oktoobris kuni selle sulgemiseni novembris ei laekunud konkussi uusi taotluseid.  Ühe projekti puhul lükkus projekti raames korraldatav suurüritus eriolukorra tõttu 2021. aastasse, toetuslepingut pikendati 2021. aasta augustini. |
| 3. Järeldused konkursi jätkamise osas. |
| Rahvusvaheliste katusorganisatsioonide suursündmuste konkurss on edukas ja võimaldab katta kuni 25% sündmuse kogumaksumusest. KÜSKi hinnangul on konkurss ja tingimused läbi aastate olnud toimivad, taotlejad kitsaskohtadele ei ole osundanud. Toetatud sündmused on õnnestunud ja tõstnud mh teadmist Eesti vabaühendustest rahvusvahelisel tasandil.  Rahvusvaheliste katusorganisatsioonide suursündmuste konverentside korraldamise toetamise konkurssi tuleks võimalusel jätkata edaspidi, et toetada taoliste suursündmuste korraldamise kogemust, tõsta teadmisi Eestis tegutsevatest vabaühendustest ja viia rahvusvaheliste vabaühenduste esindajaid kokku valdkondade tegevusvõimekuse tõstmiseks. |

**IV KODANIKE EUROOPA KONTAKTPUNKT**

|  |
| --- |
| **KÜSKi tegevus Kodanike Euroopa kontaktpunktina** |
| 1. Läbiviidud tegevuste kirjeldus (toimumise aeg, kulg, osalejad, olulisemad tähelepanekud jms) |
| KÜSK on Euroopa Liidu rahastusprogrammi **Kodanike Euroopa kontaktpunktiks.** Kontaktpunkti eesmärgiks on teavitada sihtgruppe programmist, tutvustada meetmete tingimusi ja avatud taotlusvoore nii kontaktipunki kui ka partnerite poolt korraldatud sündmusel. 2020. aasta jooksul korraldati, viidi läbi koostöös partneritega ja tutvustati programmi muudel sündmustel 9 korral viies teadmisi programmist rohkem kui 400 osalejani töötubade, ettekannete, veebiseminaride ja partnerlust soodustavate kontaktseminaride kaudu.  Tallinnas, Tartus, Viljandis ja Narvas toimusid infoseminarid koostöös Põhjamaade Ministrite Nõukogu Esindusega Eestis ning Võrus koostöös Võrumaa Arenduskeskusega. Lisaks jagati programmi kohta teavet kahel KÜSKi veebiseminaril ning kahel programmi spetsiifilisel veebiseminaril.  Enamikel programmi käsitlevatel sündmustel tutvustati ka KÜSKi rahvusvahelise koostöösuuna võimalusi. Kodanike Euroopa rahvusvahelises koostöös tehtud sündmused aitasid ka Eesti vabaühendusi paremini siseneda rahvusvahelistesse projektidesse nii põhitaotleja kui partnerina.  Programmi taotlustähtaegu, tingimusi ja sündmusi puudutavat meediakajastust korraldati edukalt läbi aasta – regulaarsed uudiskirjad rohkem kui 1020 listi liikmele ja rohkem kui 2300 järgijaga KÜSKi Facebooki lehel. Kodanikeeuroopa.kysk.ee veebilehe infoni ja regulaarsete uudisteni jõudis 2 380 külastajat 3 283 korral. balticseacontact.eu Läänemeremaade kontaktseminari veebilehte külastas 362 rahvusvahelist huvilist 380 korral.  2020. aastaga lõppes Kodanike Euroopa programmi 7. aastane periood ja meetmetesse taotluste esitamine. 2021. aasta esimese kolme kuuga toimub programmperioodi lõpetamine ning programmi kokku viimine uue Euroopa Liidu riikide ülese Kodanike, Võrdõiguslikkuse, Õiguste ja Väärtuste programmiga. Programmi Eesti kontaktpunkt viib läbi programmi lõpukonverentsi. |
| 2. Tegevuste olulisemad tulemused |
| Eduka ja aktiivse tegevuse tulemuseks võib lugeda taaskord üsna head taotluste esitamise arvu. Meetmete üleselt esitati 2020. aasta jooksul 11 taotlust, millest eraldati toetus lausa 2 projektile, vastavalt 100 000 eurot ja 150 000 eurot. 2020. aastal toetust saanud projektides osaleb kokku 22 Eesti asutust või organisatsiooni kokku 21 projektis.  2019. aastal esitati 16 taotlust, 2018. aastal 6 ja 2017. aastal 8 taotlust. 2019. aastal toetati 1 projekti ning 2018. aastal toetusi Eestile ei eraldatud ja 2017. aastal andi välja samuti 1 toetus. Partneritena osalemine varasematel aastatel oli vastavalt 2019. aastal 19, 2018. aastal 15. ja 2017. aastal 16. toetust saanud projektis. |
| 3. Olulised erinevused või kõrvalekalded tegevuste läbiviimisel või tulemustes võrreldes kavandatuga (millest tulenevalt?) |
| Esialgu planeeritud sündmustest said ellu viidud vaid osad, sest COVID-19 viirusest tingitud piirangute tõttu jäi toimumata või järgmisse aastasse edasi lükatud mitmed koos teiste koostööpartneritega korraldatavad seminarid ja üritused, kuhu programmist koordinaatorit rääkima oli kutsutud. Sealhulgas ei toimunud ühiselt teiste riikide kontaktpunktidega korraldatavat iga-aastast kaheksa riigi osalejaid kokku toov Läänemeremaade kontaktseminari, mis oli planeeritud toimuma Saksamaal.  Esialgu on Läänemeremaade kontaktseminari planeeritud järgmisse aastasse, kuid viiruse leviku peatamiseks tingitud piirangute tõttu või sündmus toimumata jääda või toimuda muus vormis. Mõnede ära jäänud sündmuste asemel korraldati veebiseminarid, sh kaks infoseminari KÜSKiga. |

**V STIPENDIUMID**

|  |  |  |
| --- | --- | --- |
| **Stipendiumid** | | |
| 1. Stipendiumite saajad | | |
| Saaja | Alus ja põhjendus | Stipendiumi summa |
| Peaasjad MTÜ | Aasta vabaühenduse tiitel, mille annab välja Vabaühenduste Liit oma nõukogu otsusega ja mille esiletõstmiseks on KÜSKi nõukogu otsustanud tiitli saanud vabaühendust toetada stipendiumiga.  **MTÜ Peaasjad tegeleb vaimse tervise edendamise, probleemide ennetuse, varase sekkumise ja häbimärgistamise vähendamisega meie ühiskonnas.** MTÜ Peaasjad ühendab inimesi, kes hoolivad vaimsest tervisest. Peaasja tuumikusse kuulub vaimse tervise ja noorsootöö spetsialiste, konsultante ja kaasamõtlejaid erinevatest eluvaldkondadest. | 5000 eurot |
| 2. Ettepanekud edaspidiseks stipendiumite andmise kohta. | | |
| Parima vabaühenduse stipendium on end igati õigustanud ja vajab jätkamist. Vabatahtlikke tunnustus peaks samuti sisaldama stipendium. | | |

**VI MUUD TUGITEGEVUSED**

|  |
| --- |
| **Lühiülevaade teistest olulistest kodanikuühiskonda arendavatest tegevustest (lepingutest), millega KÜSK on seotud, kuid mis ei ole selle lepingu osa** |
| 1. KÜSK tellib maakondlikelt arenduskeskustelt nõustamis- ja tugitegevusi kodanikuühendustele ja –algatustele. Kokku on üle Eesti 18 konsultanti, neist kaks vene töökeelega. KÜSK tegeleb pidevalt konsultantide töö tulemuste hindamisega ja teenuse kvaliteedi parandamisega. Vastava aruandluse esitame siseministeeriumile eraldi aruandena antud lepingu raames.  2. KÜSK on sõlminud Rahandusministeeriumiga lepingu, mille kohaselt KÜSKi ülesandeks on seoses KOPi elluviimisega 2020. aastal: maakondlike arendusorganisatsioonide nõustamine; taotlus-, eelarve- ja aruandevormide ning taotluste hindamismetoodika koostamine; infopäevade ja koolituste korraldamine maakondlikele arendusorganisatsioonidele ning soovituste ja ettepanekute esitamine ministeeriumile. Lepingu lõpptähtajaks on 31.07.2020.a. Praeguse info kohaselt peaks 2020.a juuli kuus KÜSKi ülesanded KOP programmi juures üle võtma Riigi Tugiteenuste Keskus. KÜSK andis oma panuse sellesse, et 2020. aasta kevadvooruks said kohaliku omaalgatuse programmi sisse viidud muudatused, mis muuhulgas lihtsustavad taotlejatel ja toetuse saajatel programmis osalemist ja vähendavad bürokraatiat. Näiteks sai suurendatud toetuse summasid taotluse kohta, lihtsustatud eelarve muutmist projekti elluviimise käigus ja värskendatud taotlus- ja aruandevorme.  3. KÜSK on sõlminud Siseministeeriumiga lepingu (nr 7-4/1805-1, 01.06.2020) väliseesti ajalehtedele suunatud toetusprogrammi elluviimiseks. KÜSK on väljatöötanud tingimused toetuse saamiseks, taotlus-, eelarve- ja aruandevormid, korraldanud Väliseesti ajalehtede toetusprogrammi ja rahvusvahelise koostöösuuna veebiseminari. Toetus määrati 7 projektile. Väljaannete levikupiirkonnad Kanada, USA, Eesti, Rootsi, Saksamaa, Poola. Väliseesti ajalehtede taotlusvooru menetlemisel ilmnesid mitmed väljakutsed, näiteks digiallkirjastamine, valuuta arveldused riigikassas, sisulistest küsimustest, kuidas tõlgendada väljaannet, kas ka digitaalselt jagatud info on väljaanne vms. Väliseesti ajalehtedele suunatud programm võeti taotlejate poolt hästi vastu, mitmeid neist väljendasid programmi vajalikkust. Tagasisideküsitlusele vastanud kaks taotlejat märkisid ära soovi võimalusel ka edaspidi programmist toetust taotleda. Aruandluse tähtaeg on 31.01.2021., tulemusi saab esitada koos 2021 aasta I poolaasta aruandlusega.  Ettepanek on väliseesti ajalehtede toetuse planeerimisel arvestada taotlusvoor ajaliselt järgnevalt, taotlusvooru tähtaeg aasta esimeses pooles ja aruandluse aeg detsembris. Tingimuste täiendamiseks on ettepanekud tehtud Siseministeeriumile ning neid on üheskoos arutatud ja jõutud 2021 aasta taotlusvooru täiendamise osas kokkuleppele. Tehes vahekokkuvõtteid taotlusvooru kohta on jõutud arusaamisele, et taotlusvoor on väga vajalik üleilmse eestluse programmi ellu viimise toetamiseks.  4.Täiendavalt korraldas KÜSK koostöös siseministeeriumiga õpilaste stipendiumikonkursi „Mina suudan“ (nr: 7-41872-1, 29.09.2020). Lepingu aruanne on esitatud ning õpilastele ja nende juhendajatele stipendiumid kogusummas 5000 eurot välja makstud.  5. EV100 KI16, LA16 ja KI17 projektid on lõppenud. 2017. aasta taotlusvooru raames ellu viidud projektide viimased 2020. aastasse jäänud lõpparuanded on saabunud ja heaks kiidetud. |

|  |  |
| --- | --- |
| **KÜSKi teostatud tugitegevused** | **Tegevuste kokkuvõte** |
| Infopäevad taotlejatele | **AH20 infopäevad: (2020)**   1. 20. mail kell 13.30-15.00 toimus KÜSKi infopäev Zoomi keskkonnas, kus küsimustele vastasid ning oma tähelepanekuid ja soovitusi jagasid:  * MTÜ konsultant Külli Vollmer * hindaja Kadri Pau * Dan Prits MTÜ Tartu Rahvusvahelisest Majast * Kodanike Euroopa partner   Infopäev on järelvaadatav: <https://www.youtube.com/watch?time_continue=6&v=834zZG-3Z3Y&feature=emb_logo>   1. 29.mai toimus ka vene keelne infopäev zoomi keskkonnas, mis on ka järelvaadatav meie kodulehelt. <https://www.youtube.com/watch?v=mKSfrdEAmMY&feature=emb_logo>   **AHE21 infopäevad (2020):**  2. detsembril kell 13.00-15.00 Zoomis. Taotlusvooru tutvustav infopäev koos ülevaatega Kodanike Euroopa ja “Citizens, Equality, Rights and Values” programmidest ja “Kaasamise ABC” töötoaga toimus Infopäeva salvestust on võimalik järele vaadata meie kodulehelt ning [siit](https://youtu.be/Tfgmk1wzgeg).  18. detsembrill kell 12:30-14:00 Zoomis. **Venekeelne infopäev** toimus. Infopäev valmis koostöös vabaühenduste konsultandi Anna Heinsooga (HEAK). Infopäeva salvestus on järelvaadatav meie kodulehelt ja [siit](https://www.youtube.com/watch?v=aq4226lhPIw&feature=youtu.be&ab_channel=Kodaniku%C3%BChiskonnaSihtkapital). Lisaks tõlkisime sel aastal taotlejate parema arusaamise toetamiseks vene keelde ka arenguhüpet ettevalmistava vooru tingimused ning hindamisjuhise. Mõlemad dokumendid on leitavad <https://www.kysk.ee/ahe21>. |
| Voorude ava- ja lõpuseminarid, juhtide jututoad jms | AH19 tugiprogrammi koolitused:   * 11. ja 18.06 Digiturunduse koolitus zoomis * 9. ja 16.06 Finantskoolitus zoomis * 9.12 Lühiesitluse koolitus ja vaheseminar Zoomis   9.07. Väliseesti ajalehtede toetusprogrammi ja rahvusvahelise koostöösuuna veebiseminar, järelvaadatav [KÜSKi kodulehel.](https://www.kysk.ee/taotlusvoorud/veajal20) |
| Muud tugitegevused | 18.02. ja 9.06. toimusid MAK MTÜ konsultantide kontakt-kohtumised, perioodil 26. märtsist 31. detsembrini toimus veebi teel 8 kohtumist.  25.02. ja 19.06. Kohaliku omaalgatuse programmi infoseminar.  12.08. hindajate koolitus, 1. mõju hindamise koolitus, Jaan Aps, 2. praktiline taotluste hindamise koolitus, Kadri Pau.  23. 09. Sisulise hindamise koosolek Siseministeeriumis. Väliseesti ajalehtede toetusprogrammi sisulises hindamises osales 2 KÜSKi hindajate kogu liiget ning 1 Siseministeeriumi esindaja.  6.11. sisulise hindamise koosolek toimus Eesti Arhitektuurikeskuses. Arenguhüppe taotluste sisulises hindamises osales hindajate kogu 15 liiget. |

|  |  |
| --- | --- |
| **KÜSKi kommunikatsiooni- ja teavitustöö** | **Kirjeldus** |
| Ülevaade KÜSKi teavitustegevustest ja olulisematest meediakajastustest | KÜSK annab jooksvalt infot oma tegevusest kodulehel ja Facebook’i lehel.  · KÜSKi kommunikatsioon võimendub läbi MAKide uudiskirjade (kokku 21, perioodil 1.01.-31.07.2020.), kodulehtede ja Facebooki lehtede ning tagab väga hea sihtrühma kaetuse ja informeerituse maakondade lõikes.  · Regulaarselt ilmub erinevate vabaühenduste veebilehtedel infot ja artikleid KÜSKi poolt toetatud projektidest ja ettevõtmistest, mille juures on KÜSK toetajana ka ära märgitud. Näiteks:  o [Teeme Ära 2020 kokkuvõtete tegemisel](https://www.teemeara.ee/meedia/teeme-ara-maskitalgutel-valmistati-kokku-7336-maski)  · KÜSK jagab oma infot ka toetuse saajate ja teiste vabatahtlikult liitunutega vajaduspõhiselt saadetava infokirja kaudu, kuhu antud hetkel kuulub 1702 adressaati. 2020. aastal jäi kirjade avamise protsent keskmiselt 35% peale. Samas 2020. aastal oli kommunikatsioonitegevus nõrgem tööjõuressursi puudumise tõttu ja palju kirju välja ei läinud.  · Regulaarselt kajastavad KÜSKi uudiseid oma erinevates kanalites Vabaühenduste Liit, Sotsiaalsete Ettevõtete Võrgustik, Külaliikumine Kodukant ja Heateo SA.  **KÜSKi *online* kanalite külastatavus**  Jätkuvalt kasutame[KÜSKi YouTube’i kanalit](https://www.youtube.com/channel/UCzxbov_0Ih_ApFOAAFmzbvw/videos), et jagada informatsiooni salvestuste ja videote näol ka nendele, kes isiklikult infopäevadele ja koolitustele kohale ei jõua. Aasta jooksul postitatud voore tutvustavaid videoid on vaadatud **664 korral**. Kokku on erinevaid 2020. aastal üleslaetud videosid vaadatud kokku üle tuhande korra. Enimvaadatud videod on infovideod voorude kohta ja infopäevade videod, millel on üle 200 vaatamise.  **KÜSKi kodulehel oli aasta jooksul kokku vastavalt Google analyticsile:**   * 15 470 kasutajat (*users*) * 30 790 külastust (*sessions*) * 88 095 lehevaatamist (*pageviews*)   KÜSKi kodulehekülje külastatavuse näitajad on võrreldes eelmise aasta sama perioodiga jäänud enam-vähem samale tasemele.  2020. aastal olid KÜSKi kodulehe populaarseimad alalehed järgnevad: toetatud projektid ning toetussuunad, taotlusvoorud ning üllatuslikul kombel kontori kontaktide leht, mis kõige külastatumate lehtede sekka pole tavaliselt jõudnud. Kuigi KOP programmiga KÜSK juba teist aastat ei tegele on aasta jooksul ka ~2500 inimest otsinud KÜKSi kodulehelt KOPiga seotud info aadressilt [www.kysk.ee/kop](http://www.kysk.ee/kop).  Facebook on KÜSKi kommunikatsiooniplaani kohaselt üks meediakanal laiema sihtgrupini jõudmiseks. Kommunikatsiooniplaan näeb ette FB kanali kasutamise KÜSKi kõigi toetustegevuste ja sündmuste kajastamisel, teatud juhtudel ka asjakohase teabe vahendamisel. 2020. aastat alustasime sobivalt aastaarvule 2020 lehe jälgijaga ning aasta lõpuks jälgis KÜSKi lehte 2 158 inimest ehk kasv on olnud 138 inimese võrra. Võrdlevalt 2019. aastal kogusime 213 uut jälgijat, samas, 2020. aastal polnud nii palju Facebooki postitusi võimalik teha kuna koroonakriisi tõttu ei toimunud mitmeid üritusi, nii kevadel kui ka sügisel, mis on KÜSKil traditsiooniks muutunud läbi aastate. Väiksem facebooki aktiivsus viib ka vähemate uute jälgijate leidmiseni.  **KÜSKi teised lehed**  · NULA inkubaatoriga seotud teavitustöö käib olulisemate sõnumite puhul ka läbi KÜSKi kodulehe ja Facebooki lehe, kuid peamine teavitus toimub endiselt selleks eraldi loodud [Facebooki](http://www.facebook.com/nulainkubaator)- ja [kodulehel](http://nula.kysk.ee/). Neid haldab ja hoiab ajakohasena peamiselt inkubaatori korraldamisel partneriks olev Heateo Sihtasutus. NULA inkubaatori veebilehe külastajate, külastuste ja vaatamiste arvud suurenevad stabiilselt, kuigi kasvu on eelneval aastal koroonakriis mõjutanud ja võimalik, et sellest tulenevalt on kasv aeglustunud. NULA kodulehel oli kokku 2020. a.:   * 5 273 külastajat külastajat (*users*),  +6% võrreldes 2019. aasta sama perioodiga * 7 708 külastust (*sessions*),  +4% võrreldes 2019. aasta sama perioodiga * 13 997 vaatamist (*pageviews*),  +5% võrreldes 2019. aasta sama perioodiga.   · Jätkuvalt täiendame koostöös MAKidega jooksvalt[MTÜabi portaali](http://www.mtyabi.ee) (endise nimega [MAKISe portaali](http://www.makis.ee/)) sisu. MTÜabi uuenenud portaal valmis 2017. aasta kevadel ning alates sellest hetkest on külastajate arv hüppeliselt kasvanud. MTÜabi veebilehel oli aasta algusest alates seisuga 31.12 2020. a kokku:  o 20 802 külastajat (*users*),  -3% võrreldes 2019. aasta sama perioodiga  o 27 743 külastust (*sessions*),  0% võrreldes 2019. aasta sama perioodiga  o 49 378 vaatamist (*pageviews*),  +8% võrreldes 2019. aasta sama perioodiga  · Oma tegemistest teavitame ka [Kodanike Euroopa kontaktpunkti veebilehel](https://kodanikeeuroopa.kysk.ee/). KÜSKi Kodanike Euroopa kontaktpunkti kodulehel oli 2020. aastal kokku:  o 2 380 külastajat (*users*),  -13% võrreldes 2019. aasta sama perioodiga  o 3 283 külastust (*sessions*),  -18% võrreldes 2019. aasta sama perioodiga  o 3 283 vaatamist (*pageviews*),  -18% võrreldes 2019. aasta sama perioodiga  **KÜSKi kajastamine meedias**  Infokiri MAK MTÜ konsultantidele, kokku 21, perioodil 1.01.-31.07.2020.  Hea kodanik, talv 2020, artiklid: **Vabaühendused ja väärtused;** KÜSK nõukogu liige Agu Laius.  **KÜSK eile, täna ja homme;** Andrei Liimetsa intervjuu KÜSK juhataja Anneli Roosaluga.  Esitatud info on lünklik, kuna alates 2019. aasta suvest ei ole KÜSKis enam infojuhti ja kõiki tema tööülesandeid ei olnud võimalik jagada teiste töötajate vahel. Seoses muudatustega KÜSKis ei ole 2020 aastal olnud täidetud taotlusvoorude juhi (lapsehoolduspuhkuse ajaks pole asendajat) ametikoht. Varasemalt on just nende töötajate tööülesandeks olnud kajastused meedias, mida on kindlasti edaspidi vaja parandada. |
| KÜSKi töötajate esinemised (vabaühenduse, teise rahastaja vms kutsel) | 5.10.2020. Viljandimaa riigiasutuste ümarlaud, ettekanne KÜSKi tegevustest, Anneli Roosalu.  6.11.2020 Kultuuriväärtuste huvikaitseorganisatsioonide arenduspäev, ettekanne KÜSKi tegevusest, Evelyn Valtin.  12. 11.2020 NULA inkubaatori viienda hooaja lõpetamine, Anneli Roosalu. |
| KÜSKi kogemuse jagamine rahvusvaheliselt (visiidid KÜSKi, visiidid välismaale) | 9.03.2020 Sotsiaalse ettevõtluse algatuse mõju uuring 2020 (Mariliis Saaret ja Agu Laius) |
| Muud tegevused |  |

|  |  |  |
| --- | --- | --- |
| **KÜSKi töötajad töörühmades, komisjonides, ümarlaudades, projektides** | | |
| KÜSKi töötaja | Töörühm, komisjon, projekt | Tulemus |
| Agu Laius | Kodanikuühiskonna programmi koostamise juhtrühm ja selle vabaühen-duste võimekuse töörühm | Liige, töörühma juht |
| Agu Laius | EKAKi ühiskomisjon | Liige, osalemine, Kodanikuühiskonna programmi 2021-2024 arutelu protsessis ja programmi kinnitamine juulis 2020. |
| Agu Laius | Avatud Eesti Fondi Aktiivsete Kodanike Fondi valikukomisjon | Liige |
| Anneli Roosalu | EKAKi ühiskomisjon | Liige, Kodanikuühiskonna programmi 2021-2024 kinnitamine. |
| Tarmo Treimann | Avatud valitsemise partnerluse ümarlaud. | AVP ümarlaud osaleb AVP järgmise perioodi tegevuskava koostamisel. Hetkel on toimumas selle tarvis ideekorje |
| Tarmo Treimann | Ühinguõiguse revisjoni komisjoni liige | Töörühma tulemused on Justiitsministeeriumile esitatud. Suuremad seadusemuudatused on veel töös aga esimese konkreetse tulemusena muudeti paljuski ühinguõiguse revisjoni tööle toetudes kevadel lihtsamaks vabaühenduste koosolekute korraldamist (seadustades mh elektroonilise osalemise). |
| Tarmo Treimann | Rahastajate ümarlaud - “KOV kui vabaühenduste rahastaja” töögrupp | Hetkel aktiivne tegevus puudub, kuid sisendi selle töögrupi tegevusse annab MAKide abil läbi viidav vabaühenduste rahastamise analüüs omavalitsustes. |
| Tarmo Treimann | INSA lõimumisalaste koostöötegevuste ekspertgrupp | Jaanuaris toimus ekspertgrupi kohtumine Narvas, andsime sisendi INSAle lõimumisalaste koostöötegevuste ideekorjeks. |
| Anneli Roosalu | EKAKi ühiskomisjon | Kinnitati Kodanikuühiskonna programm 2021-2024 |
| Anneli Roosalu | INSA ideekorje „Lõimumisalaste koostöötegevuste korraldamine “ hindamiskomisjon | Hinnatud 3 Noorelt noortele koostöötegevuse taotlust ning 31 koostöötegevuse taotlust, osaletud hindamiskomisjoni koosolekul. |
| Anneli Roosalu | Koolinoorte ideekonkursi hindamiskomisjon | Hinnatud 25 6.-9. klassi õpilaste esitatud taotlust ja 7 10.-12. klassi õpilaste esitatud taotlust, osaletud hindamiskomisjoni koosolekul |

|  |  |  |
| --- | --- | --- |
| Evelyn Valtin | Eesti Inimõiguste Keskuse rahvusvahelise projekti „Diversity@Work“ ehk „Mitmekesisus töökohal“ raames loodavate materjalide testimine. | Materjalid said testitud, tagasiside antud ning vastavalt vajadusele ja võimalustele projekti elluviijate poolt arvesse võetud. |
| Evelyn Valtin | Mitmekesisuse kokkuleppe võrgustik | Toimusid mitmed võrgustiku seminarid kohtumised Eesti Inimõiguste Keskuse ja Mitmekesisuse kokkuleppe võrgustikuga. KÜSKile pälvitud märgist “Austame erinevusi” pikendati järgnevaks kaheaastaseks perioodiks. |

|  |  |  |
| --- | --- | --- |
| Anneli Roosalu | Vabatahtlike tunnustamise hindamiskomisjon | Hinnatud kategoorias vabatahtlik 44 kandidaati, 14 vabatahtlike kaasaja/juhendaja 14 kandidaati ja ettevõtte kategoorias 5 ettevõtet. |
| KÜSK meeskond | Sotsiaalse Innovatsiooni kompetentsikeskuse projektitaotluse koostamine | Ajavahemikus september-november 2020 osales KÜSK Siseministeeriumi eestvedamisel Sotsiaalse Innovatsiooni kompetentsikeskuse projektitaotluse koostamisel. Partneriteks Tallinna Ülikool, Võrumaa Arenduskeskus, Sotsiaalsete ettevõtete võrgustik. Projekti eesmärk on luua Eestisse sotsiaalse innovatsiooni kompetentsikeskus, mille rolli hakkab täitma KÜSK. Taotlus on Eesti poolt esitatud Euroopa Sotsiaalfondi taotlusvooru, sotsiaalse innovatsiooni pädevuskeskuste loomiseks. Tagasisidet ootame märtsis 2021. |

|  |  |  |
| --- | --- | --- |
| **Aruande kinnitus:** | | |
| **Allkirjaõigusliku isiku nimi** | **Amet** | **Allkiri** |
| Anneli Roosalu | KÜSK juhataja | Allkirjastatud digitaalselt |