Kantsleri käskkirja „2020. aastaks riigieelarvelise toetuse   
andmine Sihtasutusele Kodanikuühiskonna Sihtkapital“

Lisa 3

**Maakondlike arenduskeskuste võrgustiku (MAK) tegevus- ja tulemusaruanne**

Esitatakse seisuga 30.06.2020 hiljemalt 21.07.2020 (vahearuanne)

seisuga 31.12.2020 hiljemalt 31.01.2021 (lõpparuanne, kumulatiivne)

|  |  |  |  |  |
| --- | --- | --- | --- | --- |
| **I Ülevaade MAK võrgustiku kodanikuühenduste konsultantide koordineerimisest ja selle käigus esile kerkinud probleemidest, sh teenuse halduskulude jaotusest MAKide vahel** | | | | |
| Üldine info  KÜSK koordineerib alates 1. juunist 2015 maakondlike arenduskeskuste (MAK) võrgustiku kodanikuühenduste konsultantide tööd ning vastutab konsultantide elluviidavate ja kodanikuühendustele suunatud info- ja kommunikatsiooniteenuste osutamise eest. KÜSK tagab konsultantide tegevuse koordineerimise, sh infovahetuse korraldamise Siseministeeriumi (SIM) ja MAKidega, klienditagasiside kogumise ja analüüsi ning MAKide tegevuse kontrolli kodanikuühenduste suunal.  2020. aastal on fookusteemaks vabaühenduste rahastamine kohalike omavalitsuste tasandil. Koostöös maakondlike arenduskeskustega saab 2021. aastal valmima analüüs kõigi Eesti omavalitsuste kohta, v.a Tallinn. Tallinna osas on samuti olemas huvi tellida sarnane analüüs, kuid selleks tuleb esmalt leida rahastus. Hinnakalkulatsioonid selle osas on tehtud. Käimasolev analüüs on jätkuks 2016.a tehtud analüüsile, kui uuriti vabaühenduste rahastamist omavalitsustes. Viimatine analüüs sai tehtud enne haldusreformi. Seekordsel analüüsil on kolm etappi. Esimese etapina sai koostatud ja KÜSKi nõukogu poolt kinnitatud analüüsi lähteülesanne ning seejärel koostöös MAKidega valmistatud ette vajalikud materjalid maakondades andmete kogumiseks. Selles etapis olid abiks kaks lepingulist väliseksperti (Tanel Vallimäe ja Erle Rikmann). Nemad viisid läbi ka konsultantide juhendamise teiseks etapiks. Esimene etapp sai lõpule viidud juuni alguseks. Teiseks etapiks ongi töö kohalike omavalitsuste tasandil, kus MAKide vabaühenduste konsultandid koguvad andmeid oma maakonna omavalitsuste kohta. Eksperdid on endiselt neid toetavas rollis. Teine etapp valmis 2020. aasta oktoobris. Kolmandas etapis aga koondab Tallinna Ülikool kogutud andmed põhjalikumaks analüüsi raportiks ning vajadusel kogub andmeid juurde (viib läbi intervjuud, kogub häid näiteid jms). Analüüsi raport valmib 19.03.2021.  Jätkuvalt on MAKidel kohustus tagada kõigi kokkulepitud teenuste pakkumine arenduskeskuses kohtumiste, grupinõustamiste, e-kirja või telefoni teel nõustamiste vm vormides.  **31. detsember 2020 seisuga töötab üle Eesti endiselt kokku 18 vabaühenduste konsultanti, neist kaks vene töökeelega.** 2020. aastal on vahetunud üks konsultant – HEAK tegi muudatusi oma olemasolevate töötajate tööülesannetes ja osalise koormusega vabaühenduste konsultandina jätkab Ege Kirik, kes on neid ülesandeid varasemalt lühiajaliselt ka täitnud. Suuremad muutused leidsid aset 2019. aastal, kui vahetus neli konsultanti, kes on tänaseks kõik kenasti oma rolli sisse elanud. Ajakohane konsultantide nimekiri on alati [kättesaadav MTYabi lehel.](https://www.mtyabi.ee/kusi-nou/maakondlikud-konsultandid/) Viimaste aastatega on vähenenud konsultantide töökoormus osalise tööajaga töötamiseks, hetkel ametis olevates konsultantidest teeb täiskohaga seda tööd ainult 3 inimest. Teenuse kvaliteedi ja kättesaadavuse osas kliendirahulolu küsitlus seni olulisi muudatusi ette näidanud ei ole. Küll võib väheneva töökoormusega töötamisel olla trendil mõju nõustamiste üldarvule ja konsultantide võimekusele pakkuda lisaks nõustamisteenusele muid valdkonda toetavaid tegevusi maakonnas.  2016. aastal käivitunud **konsultatsioonide infosüsteem KIS** toimib sujuvalt. KISi sisestatud kanded on lisaks analüüsile ka aluseks kliendirahulolu küsitluse korraldamiseks. Alates 2019. aastast oleme süsteemi sidunud registriosakonna avaandmetega ning andmed uuenevad seal automaatselt. Küll aga ei võimalda see uuendus saada piisavalt andmeid uute maakonna ühingute kohta konsultantidega jagamiseks (näiteks e-posti aadressid ja esmakande kuupäev) ning neid andmeid peame siiski hetkel veel ministeeriumist eraldi küsima ja konsultantide jaoks töötlema.  [Vabaühenduste teejuht internetis jätkab nimega mtyabi.ee.](http://www.mtyabi.ee) Sellel lehel on võimalik saada infot ka inglise- ja vene keeles. Leht toimib sisu poolest plaanipäraselt, suuremaks muudatuseks oli aga see, et vahetasime senise nimekuju MAKIS üldsusele arusaadavama mtyabi.ee domeeni vastu. Veebilehe kaudu esitatud küsimustele vastamise rotatsioonisüsteem toimib, küsimusi küll väga palju ei esitata, kuid igakuiselt mõned küsimused siiski laekuvad. Mtyabi.ee lehel tehti täiendusi nii seoses eriolukorraga kui ka seadusemuudatustega, mis lihtsustasid elektrooniliste koosolekute pidamise ja elektroonilise hääletamise korda. Vahemikus 08.09-31.11.2020 vaatasid konsultandid ja koordinaator üle oma vastutusalas olevad andmed MTYabi lehel ning uuendasid neid. Konsultandid kasutasid kahel korral ka professionaalse juristi abi, et vastutusala seadusega kooskõla üle kontrollida. Ühel juhul aitas KÜSK kanda juriidilise nõustamise kulusid, teisel juhul said konsultandid oma jõududega hakkama. Konsultantidelt on tulnud ettepanekuid MTYabi vene keelse ja inglise keelse lehe täienduseks. Vene keelsel lehel ei ole piisavalt baasinformatsiooni ja statistilised andmed on aastast 2014. Inglise keelsel lehel pole piisavalt tõlgitud juhendmaterjale, et aidata kliente, kelle ühenduses puudub eesti keelt kõnelev inimene.  Scope veebiõppe keskkonna ülevõtmise teemal on toimunud paar koosolekut, kus KÜSK avaldas valmisolekut lehekülg üle võtta, kuid ei võtnud otsest kohustust lehte arendada, kuna selleks puudub ressurss. Andsime nõusoleku, et otsime ressursse ja võimalusel arendame veebiõppe keskkonda. Tänaseks on selgunud, et Arengukoostöö Ümarlaud ei saa lehekülge üle anda, kuna projekti rahastamise meede, seab piiranguks, et Arengukoostöö Ümarlaud peab lehte hoidma, programmi tingimuste tõttu, oma käes veel mitu aastat. Seetõttu ei ole täna võimalik veebiõppe keskkonda KÜSKi üle tuua.  Kindlasti mõjutas nii teenuse osutamist kui konsultantide töö koordineerimist ka 2020. aasta märtsis alanud eriolukord ja koroonakriis. KÜSKi hinnangul said arenduskeskused uues olukorras oma töö kohandamisega hästi hakkama. Nõustamised jätkusid ning neid viidi läbi elektroonilisi vahendeid kasutades. Kogutud sai ka andmeid ettevõtjate ja vabaühenduste toimetuleku kohta kriisiolukorras (laiema küsitluse viis läbi MAKide võrgustik, KÜSKi abil kogusid vabaühenduste konsultandid näiteid vabaühendustest, kelle majanduslikku hakkamasaamist kriis oluliselt mõjutas). Samuti jagasime koostöös arenduskeskustega infot ka vabaühendustele kättesaadavate kriisiabi toetuste kohta. Ümberkorraldusi tuli teha ka konsultantidega kohtumiste korraldamisel, ära tuli jätta kaks planeeritud ühepäevast kohtumist, kuid selle asemel korraldati mitmeid koosolekuid zoom keskkonna vahendusel, mis toimisid edukalt ning võimaldasid võrreldes kooskäimistega kiiremat ja paindlikumat reageerimist. Samuti võimaldavad zoom kohtumised hoida kokku kohtumistega seonduvaid kulusid nagu transpordikulu ja toitlustuskulu. See omakorda võimaldab KÜSKi koolituseelarves suuremat paindlikkust koolitaja(te) valikul. Tulevikus tasub kindlasti jätkata nii elektrooniliste aruteludega, kuid samas peame vajalikuks ka seda, et teatud regulaarsusega jätkuksid ka konsultantide vahelised isiklikku kontakti võimaldavad kohtumised. Tasakaalu punkti virtuaalsete ja füüsiliste kohtumiste vahel jätab koordinaator konsultantide otsustada.  Ülevaade koordineerimisega seotud tegevustest  **Jätkasime regulaarsete kohtumiste korraldamisega konsultantidele.** Reaalelus õnnestus eriolukorra tõttu kohtumisi korraldada kolmel korral – veebruaris, juunis ja oktoobris. Sealjuures juunis osalesid 13 konsultanti isiklikult ja 5 konsultanti zoomi vahendusel, oktoobri kohtumisel osales 15 konsultanti isiklikult ja üks konsultant zoomi teel. Koosolekutel olid päevakorras kohtumised olulisemate strateegiliste partneritega (VÜL, SEV, Kodukant), kohtunikuabide juhi (Aivar Vimberg) lühikoolitus registritoimingute teemal, kodanikuühiskonna programmi tutvustus, KOV rahastamise analüüsi teema, kohaliku omaalgatuse programmi muudatused, Keskkonnaõiguse Keskuse tutvustus ning KÜSKi jooksvad teemad. Samuti viisime läbi kovisiooni. Oktoobri koolitusteemaks oli DISC meeskonnakoolitus, kus konsultandid täitsid eelnevalt küsimustiku ja oma profiili alusel said analüüsida ennast ja teisi ning mõtteid kuidas üksteist paremini mõista arvestades teise konsultandi DISC profiili alusel tuvastatud käitumuslikke kalduvusi.  Kohapealseid kohtumisi asendasid aga kriisiperioodil kohtumised zoom keskkonnas. Kokku korraldasime perioodi 26. märtsist 8. detsembrini 8 kohtumist. Üks nendest oli KOV tasandil vabaühenduste analüüsi läbiviimise juhendamiskoolitus. Muidugi arutasime selle analüüsi ettevalmistavaid teemasid ka varasematel zoom koosolekutel, lisaks sellele olid päevakorras mtyabi.ee lehele ülemineku ja lehel oleva info uuendamise teemad, Scope keskkonna tutvustus, seadusemuudatus seoses koosolekute pidamise korra lihtsustamisega, KODARa teemad, KÜSKi jooksvad teemad (näiteks AH20 vooru tutvustus ja uue juhiga tutvumine), samuti ewinevad eriolukorraga seoses esile kerkinud jooksvad teemad.  Tulevikus tasub kindlasti teatud mahus jätkata isiklikku kontakti võimaldavate konsultantide kohtumisega ühises ruumis, aga kindlasti jätkata ka kiiremat ja paindlikumat lähenemist võimaldavate elektrooniliste koosolekutega.  **Konsultantide kompetentsi arendamiseks** toimus oktoobris DISC meeskonnakoolitus, kus muu hulgas analüüsiti ka kliendi profileerimist DISC mudeli alusel ja sellest tulenevalt valiku tegemist kuidas edukat suhtlust ja koostööd üles ehitada. Konsultantidel oli võimalus osaleda ka MTÜ Maakondlikud Arenduskeskused korraldatud konsultandi baasoskuste arenguprogrammis ning samuti alustava ettevõtja baaskoolitusel. Aastaks 2021 on konsultantidelt laekunud nii oktoobri kohtumise raames tehtud arutelu tulemusena kui 2020 aasta lõpparuannetest erinevad koolitusvajadused konsultantidele, mis sisustavad järgmise paari aasta koolitusteemad ja -tegevused. Siinjuures on oluline välja tuua konsultantide koolituseks ette nähtud summa vähesust. Konsultantide koolitamiseks eraldatud 4000 € eest on sisuliselt võimalik tellida üks Eesti mõistes hea tasemega koolitaja ning kahepäevase koolitusega seonduv toitlustus ja majutus.  **Jätkasime kliendirahulolu küsitluste läbiviimisega ja hindamisega** eesmärgiga klientide tagasiside ja ettepanekute kaudu saadud sisend konsultatsiooniteenuse täiendamiseks ning MAK MTÜ konsultantide teenuse kvaliteedi hindamiseks.  2020. aastal kogusime tagasisidet taas igakuiselt (v.a juuni-august, mille osas tuleb ühine küsitlus). Suuremad muudatused viisime läbi 2019. aastal, sellel aastal tegime ainult ühe väiksema muudatuse – parema analüüsimise huvides saab vastata küsimusele „Kas otsisite oma küsimusele vastust ka nõustamisportaalist MTYabi“ nüüd valikvastusega.  Küsitlusele vastajate osakaal on olnud langevas trendis, seda nii e-posti kui ka kohtumise teel nõustatud klientide tagasisidena. Kokku vastas poolaastal küsitlusele 20,3% kohtumise teel nõustamist saanud respondenti ja 36,8% e-posti teel nõustamist saanud respondenti. Täna ei ole meil selgust miks vastajate osakaal väheneb. Töötame kahe hüpoteesiga. Üks põhjus võib olla, et kuigi saadame kirja välja korra kvartalis on viimase 3-4 aasta jooksul korduvaid küsitlusi samadele organisatsioonidele jõudnud. Teine põhjus võib olla küsitluse välja saatmise nädalapäev või kuupäev, ka seda analüüsime võimaliku põhjusena. Klientide rahulolu teenusega on endiselt kõrge. Kohtumise teel nõustamist saanud respondentidest oli teenusega rahul 93.67% ja e-kirja teel nõustamist saanud respondentidest oli teenusega rahul 85.2%.  Jätkame ka eelmisel aastal alustatud mentorlusega, kus uuele MTÜ konsultandile leiame algusperioodiks mentori MTÜ konsultantide võrgustikust. Sellel aastal lisandus uue konsultandina üksnes Ege Kirik HEAKi ning kuna tal on tugi organisatsioonisiseselt olemas, siis talle teisest arenduskeskusest mentorit ei otsinud.  Koostööd **MTÜga Maakondlikud Arenduskeskused** võib hinnata väga heaks ja konstruktiivseks. Suureks abiks oli see, et nende kaudu said vabaühenduste konsultandid osaleda sellel aastal konsultandi baasoskuste arenguprogrammis ning alustava ettevõtja koolitusel. Jutuks oli ka konsultantidele mõnda lähiriiki õppereisi planeerimine sügiseks aga seoses koroonakriisiga on see teema hetkel pausile pandud.  Aregukoostöö Ümarlauaga oleme alustanud koostööd [**Scope veebiõppe keskkonna**](https://scope-skills.eu/et/) kättesaadavaks tegemisega mtyabi.ee lehel. Scope on vabaühenduste juhtidele suunatud veebipõhine õppeprogramm. Konsultantidega oli oktoobri kohtumisel teemaks Scope keskkonna ülevõtmine ja klientide suunamine Scope keskkonda. Keskkonna ülevõtmise kohta ütlesid konsultandid, et MTYabi lehega sarnasel kujul Scope keskkonna haldamiseks neil ajalist ressurssi ei ole. Klientide suunamiseks MTYabi lehele tõid mitmed konsultandid välja erinevaid puuduseid, mille peaks likvideerima, et sellest õpikeskkonnast oleks kasu. Üks peamine välja toodud puudus oli, et õpikeskkond on praeguse üles ehituse poolest rohkem teadmiste kontrolli keskkond kui teadmisi oluliselt täiendav õpikeskkond.  KÜSKi maakondlike arenduskeskuste konsultantide koordinaator on Kristo Tõnissoo. Alates augustist asus KÜSKi kontor Viljandisse.    Halduskulude jaotus  Kokkuleppel MTÜ-ga Arenduskeskused otsustasime 2019. aastal rahastada arenduskeskuste halduskulusid MTÜ konsultantide teenuse pakkumiseks proportsionaalselt selle summaga, mida me tasume teenuse enda eest (tööjõukulud). 2020. aastal võrreldes 2019. aastaga me raha jaotuses muudatusi ei teinud. Küll leidsime täiendavaid vahendeid KÜSKi eelarvest (kokku 12 300 eurot) tasustamaks konsultantide tööd seoses maakonna omavalitsustes vabaühenduste rahastamise analüüsiks andmete kogumisega.  Täpsem info selles tabelis:   |  |  |  | | --- | --- | --- | | *Lepingupartner* | *nõustamisteenus* | *halduskulud* | | SA Harju Ettevõtlus- ja Arenduskeskus | 65 350,00 € | 30 700,00 € | | SA Ida-Viru Ettevõtluskeskus | 29 100,00 € | 13 700,00 € | | SA Jõgevamaa Arendus- ja Ettevõtluskeskus | 13 600,00 € | 6 400,00 € | | SA Järvamaa Arenduskeskus | 13 600,00 € | 6 400,00 € | | SA Läänemaa | 13 000,00 € | 6 100,00 € | | SA Lääne-Viru Arenduskeskus | 15 400,00 € | 7 300,00 € | | SA Põlvamaa Arenduskeskus | 13 600,00 € | 6 400,00 € | | SA Pärnumaa Ettevõtlus- ja Arenduskeskus | 16 600,00 € | 7 800,00 € | | SA Raplamaa Arendus- ja Ettevõtluskeskus | 13 600,00 € | 6 400,00 € | | SA Saare Arenduskeskus | 13 600,00 € | 6 400,00 € | | SA Tartu Ärinõuandla | 22 500,00 € | 10 600,00 € | | SA Hiiumaa Arenduskeskus | 8 450,00 € | 4 000,00 € | | SA Valgamaa Arenguagentuur | 13 600,00 € | 6 400,00 € | | SA Viljandimaa Arenduskeskus | 14 800,00 € | 7 000,00 € | | SA Võrumaa Arenduskeskus | 13 600,00 € | 6 400,00 € | | KOKKU | 280 400,00[[1]](#footnote-1) € | 132 000,00 € |   Ülevaade koordineerimisel tekkinud probleemidest  Väljakutseks on endiselt tellitava teenuse rahaline maht. Praeguste rahaliste võimaluste juures ei ole võimalik tellida teenust enamusest maakondadest selliselt, et konsultant saaks töötada täiskoormusel vabaühenduste nõustajana. 31.12.2020 seisuga töötab 18st konsultandist täiskoormusega MTÜ konsultandina ainult 3 inimest. Meil pole põhjust küll arvata, et seetõttu jääks mõni nõustamisele pöördunu abita aga trend, et konsultantide koormus aja jooksul väheneb, võib mõjutada just nende lisaväärtuste mahtu ja kvaliteeti, mida konsultandid lisaks nõustamisele maakonnas pakuvad. Siin on mõeldud eelkõige keskkonna loomist (sh info vahendamist ja huvikaitset) ning muid kodanikuühiskonna valdkonnas elluviidavaid tegevusi (näiteks maakonna vabaühenduste koostöö koordineerimine ja koostöös osalemine maakondlikul tasandil). See on aga just see lisaväärtus, mille tõttu KÜSKi hinnangul eelkõige on põhjendatud igas maakonnas oma konsultandi olemasolu. KÜSKi strateegias 2021-2024 on toodud ühe tegevusena: KÜSK aitab sisustada ja käivitada kogukonnakoordinaatorite töö. KÜSKi koordinaatori hinnangul täna vabaühenduste konsultandid osaliselt juba tegelevad sellega, kes rohkemal kes vähemal määral. Kui uuele kohustusele tekib rahaline kate siis see on suurepärane võimalus tõsta konsultantide töökoormust ja töötasu.  Detsembris esitles Siseministeerium MAK juhtidele ja võrgustikule vabaühenduse konsultantide teenuse mudelite/kontseptsioonide võimalikke alternatiive. Ebaselgus võib tekitada 2021 aastal pingeid kõigi osapoolte (KÜSK, SIM, MAK juhid, vabaühenduste konsultandid) vahel.  Väljakutseks on olnud varasematel aastatel konsultantide suhteliselt tihe vahetumine. 2020 aasta esimesel poolaastal vahetus ainult üks konsultant ja praegusel hetkel on juba kõik uuemad inimesed hästi oma rolli sisse elanud. Usume, et sellele on kaasa aidanud ka võrgustikusisene mentorlus. Aga riskina on teema üleval – olukorras, kus vahetub lühikese aja jooksul palju konsultante on väljakutseks kõigis maakondades nõustamise ja teiste tellitavate teenuste ühtlase ja kvaliteetse taseme hoidmine. Lisaks on tõenäoline probleem uue konsultandi leidmisega. Kuna vabaühenduste konsultandi töötasu on suhteliselt madal, siis on keeruline täita ametikohta pädeva tööjõuga.  Konsultantide kompetentsi arendamisel on jätkuvalt väljakutseks toimetuleks nappide rahaliste vahenditega, mis on ette nähtud konsultantide kohtumisteks ja koolitusteks (4000.- eurot aastas). Samuti puuduvad rahalised vahendid teenuse keskseks turunduseks. Sellel aastal on olukord kergem, kuna KÜSKi üldisest eelarvest on leitud täiendavaid vahendeid. Samas, seoses eriolukorraga ja mitmete kohtumiste ära jäämisega on ka kulud olnud väiksemad. Lisavahendite olemasolu võimaldas konsultantidele pakkuda oktoobrikuusel koolitusel professionaalset koolitajat kellega konsultandid jäid väga rahule.  Väljakutseks oli muidugi ka arenduskeskuste ja KÜSKi kui koordineerija töö ümberkorraldamine eriolukorras aga KÜSKi hinnangul saadi selles olukorras hästi hakkama. | | | | |
| **II KÜSKi hinnang MAK võrgustiku kodanikuühenduste konsultantide tegevuste koordineerimisele, sh infovahetuse korraldamisele ning MAKide tegevuste kontrollile** | | | | |
| **KÜSKi hinnangul sujus konsultantide tegevuste koordineerimine jätkuvalt plaanipäraselt,** suurimaks väljakutseks olnud eriolukord seoses COVID-19 viiruse levikuga, ei takistanud tööde jätkamist. Seoses eriolukorraga leiti uusi ja tulemuslikke töövorme ning andsime koostöös MAKidega oma panuse ühingute abistamiseks keerulises olukorras.  **Kontroll MAKide osutatava teenuse üle toimus lisaks aruandlusele ja selle kontrollimisele jooksvalt.** MAKid täitsid oma lepingulisi kohustusi ning olulisi puudusi pole täheldatud. Üheski maakonnas pole teenuse osutamine sellel aastal katkenud.  **Jätkame koostööd peamiste rahastajatega ja suuremate kodanikuühiskonna katusorganisatsioonidega**. Konsultantidele on käinud oma plaane tutvustamas kõik riigi olulisemad strateegilised partnerid (VÜL, SEV ja Kodukant) ning lähemalt on saadud infot seoses muudatustega KOP programmis (programmi tingimusi lihtsustati 2020. aastaks ning programmi koordineerimise võttis 2020. aasta keskel KÜSKilt üle RTK).  **Jätkame infovahetusega KÜSKi ja konsultantide vahel** ning püüame seda efektiivsemaks muuta. Infovahetus toimub lisaks koosolekutele ka infokirjade formaadis. 2020. aastal saadeti välja kokku 44 rahastus- ja koostöövõimalusi tutvustavat infokirja.  Jätkamist ootab teema, mis puudutab **teenuse tuntuse suurendamiseks maakondades (turundus)**.  **KÜSK on MAKide silmis usaldusväärne, paindlik ja koostöövalmis partner** ning meie silmis MAKid samuti. | | | | |
| **III KÜSKi hinnang saavutatud tulemustele, võttes aluseks tellitud teenuse kirjelduse** | | | | |
| **Jätkasime 2015. a juurutatud tellitava teenuse kirjeldusega, mis on MAKidega sõlmitud lepingute oluline lisa.** KÜSKi tellitav teenus katab jätkuvalt organisatsiooni kogu arengutsükli. Kogu tsüklit toetab läbivalt kodanikualgatuse tekkeks soodsa keskkonna loomine. Kirjeldame aruandes nelja peamise arengutsükli, millele lisandub keskkonna loomine, tulemusi.  Võrreldes 2019 aastaga on nõustamiste arv jäänud 2020 aastal samale tasemele ja näitab kerget kasvutrendi. See on positiivne, kuna 2019 aasta näitaja oli sellele eelneva 2018 aastaga võrreldes langev. Nõustamiste arvu kasvu pidurdumine võib olla tingitud MTYabi.ee (endine MAKIS) leheküljel vajaliku üld- ja tehnilise info olemasolu tõttu. Põhjuseks võib olla ka asjaolu, et suur enamus konsultantidest täidavad tööülesandeid osakoormusel. Kliendirahulolu küsitluse tulemused on endiselt väga kõrged. Respondentidest, kes said e-kirja teel nõustamist vastasid 94,7%, et said oma küsimusele vastuse või probleemile lahenduse. Ainult 2,4% e-kirja teel nõustamist saanud respondentidest vastas, et ei saanud vastust oma küsimusele. Kohtumise teel nõustamist saanud respondentidest 96,8% vastasid, et said küsimusele vastuse või probleemile lahenduse. Respondente, kes kohtumise teel küsimusele vastust või probleemile lahendust ei saanud, ei olnud. Viimast võib lugeda väga heaks tulemuseks, mis peegeldab kõrget rahulolu konsultantsiooniteenusega.  Nõustamiste jaotus nii tellitava teenuse alusel kui ka nõustamise meetodi alusel on sarnane eelmisele aastale.  Esimesel poolaastal oli kerges langustrendis on organisatsiooni asutamisega seotud nõustamised. See asjaolu on osaline kinnitus, et mtyabi.ee (endine MAKIS), katab suuremal määral selle teemavaldkonna infovajaduse. Põhjuseks, miks vajati vähem organisatsiooni asutamisega seotud infot võib olla ka eriolukord, mis tingis madalama aktiivsuse kodanikuühiskonnas laiemalt. Aasta koondnäitajana kasvas organisatsiooni asutamise nõustamine 2019 aastaga võrreldes. MAK aruannetest selgub, et põhjuseks on uute aktiivsete inimeste soov asutada vabaühendus, et tegeleda mingi konkreetse valdkondliku kitsaskohaga ja teiseks põhjuseks on rohke põhikirjade konsultatsiooni vajadus vabaühenduse asutamisel.  Kõige enam on vähenenud organisatsioonide arendamisega seotud nõustamised. Siinjuures võib olla põhjuseks, et eriolukorra tõttu seiskus või vähenes paljude vabaühenduste tegevus ja seetõttu ka väiksem nõustamiste arv selles valdkonnas. Lisaks toodi välja, et organisatsioonide arendamise konsulteerimine võib kesta aastaid ning mitmed ühendused ei ole saavutanud valmisolekut oma tegevust nii pikalt ette planeerida. Kasvanud on organisatsioonide tegevusvõimekuse nõustamiste osakaal. Sellele andis osalise tõuke tekkinud eriolukord, kus vabaühenduste vedajatel tekkis piirangute tõttu rohkem ajalist ressurssi ja samas tuli leida ühenduse tegevuse rahastamiseks täiendavaid võimalusi. Viimast eelkõige seetõttu, et paljude ühenduste tegevusmaht vähenes osaliselt või peatus täielikult. Suurim kasv tegevusvõimekuse kasvatamises oli projektide nõustamises. Selle põhjuseks võib olla eriolukorrast tingitud vabaühenduste kasvanud vajadus toetuste järele. Vähesel määral kasvas tegevusvõimekuse kasvu alamkategoorias juhtimise nõustamine. Veidi on vähenenud tegevusvõimekuse nõustamises rahastamise alamkategooria. See võib olla tingitud asjaolust, et vabaühendused teavad, millisest meetmest raha taotleda ja vajavad eelkõige abi projektitaotluse koostamisel.  Võrreldes 2019 aastaga on 2020 aastal nõustamismeetoditena oluliselt vähenenud kohtumiste arv kuid kasvanud grupinõustamiste arv. Kohtumiste arvu vähenemine on selgelt seotud eriolukorra kehtestamisega riigis. Aasta esimesel poolel kasvas nõustamiste arv ja sh telefoni teel nõustamiste arv, kuid aasta lõpuks on see taandunud sarnaseks 2019 aasta tulemusega. Grupinõustamiste arv kasvas seetõttu, et üle veebi konsultatsiooni pakkudes, osales konsultatsioonil mitu klienti. 2020 aastal vähenes nõustamise meetodi alusel enim kohtumiste arv. Eriolukord tingis suurema infotehnoloogiliste kommunikatsioonivahendite kasutamise.  Kasvas nõustamine e-kirja teel. Siin on selge mõju eriolukorra tõttu kehtestatud piirangutel ja projektinõustamise vajadusel, mida osutatakse tihti kirja teel. Eriolukord tingis suurema infotehnoloogiliste kommunikatsioonivahendite kasutamise.  KIS sissekannetnde kohaselt nõustamistest 84,4% olid eesti keelsed nõustamised, 15,1% vene keelsed nõustamised ja 0,5% inglise keelsed nõustamised (10 nõustamist 1852st). Statistika näitab, et vene keelsete nõustamiste arv on võrreldes eelmise aastaga kergelt langenud. Põhjus võib olla tingitud asjaolust, et üks vene keelne konsultant oli mitu kuud haiguslehel ja vajalikud küsimused võisid leida lahenduse muul moel või eesti keeles. Võrreldes 2019 aastaga on inglise keelsete nõustamiste arv jäänud samale tasemele.  **Eestvedajate inspireerimine**  *Eestvedajate inspireerimine on olemuselt üks samm enne organisatsiooni asutamise või organisatsioonide nõustamist. Selle tsükli nõustamise tulemuseks võib olla klientide suunamine vabatahtlikeks või nende liitumine mõne juba registreeritud vabaühendusega, mitte ilmtingimata uue vabaühenduse asutamine.*  Üldistatult võib öelda, et selle nõustamisliigi all on kõige rohkem kolme liiki tegevusi.  Jätkuvalt on üsna palju neid, kes tulevad arenduskeskusesse sooviga oma ideede teostamiseks organisatsioon asutada, kuid pole kindlad, kas sobivaks tegutsemisvormiks on pigem mittetulundusühing või äriühing. Seda nõustamist tehakse enamasti koos ettevõtluskonsultandiga ning aidatakse kliendil leida oma idee realiseerimiseks loodavale organisatsioonile parim juriidiline vorm.  Teine levinud olukord on see, kus klient soovib lahendada konkreetset kogukondlikku või ühiskondlikku probleemi. Siin ei pruugigi alati olla kõige paremaks lahenduseks tingimata uue organisatsiooni loomine. Sageli on konkreetse probleemi lahendamiseks võimalik teha koostööd olemasolevate vabaühendustega või ka avaliku sektori asutuste ja ettevõtjatega.  Kolmas levinud tegevus eestvedajaid inspireerida on grupinõustamiste, infopäevade, kohtumiste või ka koolituste formaadis. Lisaks võimalusele eestvedajatele inspiratsiooni anda ja tutvustada konsultandi nõustamisteenuse sisu, on see ka hea võimalus erinevatel vabaühenduste esindajatel üksteist inspireerida.  **Heade näidetena** võib välja tuua Rapla MAKi, kus on toimunud tihe koostöö olnud MTÜ Ettevõtlikud Naised Raplamaal erinevate algatuste ja tegevuste nõustamise osas. Ühingu poolt korraldataval Naiste Ööde Filmifestivalil on RAEK ka LEADER projekti kaudu nende ametlik partner.  Harjumaa MAK, kus vene keelsetele ühendustele on taaskord ennast hästi tõestanud kogemusõppepäevad VNEformaat. Selle aasta kokkusaamine toimus 10.-11. oktoobril Viimsis ja teemaks oli mitteformaalne haridus. VNEformaat on üks parimatest võimalustest, kus vabaühenduste eestvedajad saavad inspiratsiooni mitte ainult teemade tõstatamisest, vaid samuti teineteistest. Selle aasta eripäraks oli see, et kasutati 100% MTÜde potentsiaali nii ürituse ettevalmistamises, korraldamises kui ka läbiviimises. MTÜde esindajad olid projekti meeskonnas ja kõik lektorid olid samuti MTÜde eestvedajad. Sellega osalejad said topelt inspiratsiooni. Inspiratsiooni saamiseks on loodud keskkond ning tingimused, inspireerimine ongi võimaluste näitamine ning usk sellesse, et sul on võimed neid võimalusi kasutada.  **2. Organisatsiooni asutamine**  *Organisatsiooni asutamise nõustamine jaguneb kaheks: ühingute nõustamine, kelle tulevastel juhatuse liikmetel pole varasemat ühingu asutamise või juhtimise kogemust ning ühingute nõustamine, kelle tulevastel juhatuse liikmetel on eelnev kogemus, kuid soovivad luua uut ühingut. Faktipõhise nõustamise puhul suunatakse klient mtyabi.ee lehele.*  Võib öelda, et kindlasti on vähenenud nende klientide arv, kes otsivad lahendusi ainult tehnilistele probleemidele ehk, kuidas elektroonilises keskkonnas juriidilise isiku registreerimiseks vajalikud toimingud käivad. Selles osas on suureks abiks olnud ka mtyabi.ee leht (endine MAKIS), kus kõik vajalikud juhised olemas. Siiski päris ära kadunud taolised nõustamised pole, eelkõige vajavad seda nõu kogukonnas aktiivselt tegutsevad vanema põlvkonna inimesed, kelle digitaalsed oskused ja harjumused ei ole noorema põlvkonnaga võrreldavad. Lisaks eelnevale vajavad kliendid organisatsiooni asutamisel tihti nõu põhikirja koostamisel või üle vaatamisel. Kuna vabaühendused tegutsevad väga erinevate eesmärkide nimel ja erinevates valdkondades ei ole standartset põhikirja mida kasutada. Tihti on vaja konsultandi abi, et koostada põhikiri, mis arvestab ja on kooskõlas vabaühenduse eesmärkide, tegevuspõhimõtete ja valdkondlike eripäradega. 2020 aasta kohta toodi välja ka tõlkimise nõustamine. Nimelt ei ole MTYabi vene ja inglise keelsel lehel piisavalt informatsiooni, juhendmaterjale ega näidismaterjale vabaühendustele. Konsultandid aitavad vajalike dokumentide tõlkimisel, kuid tekib küsimus, kas ja kui palju peaksid konsultandid oma töös tõlketeenust osutama.  Suurema väärtuse saavad konsultandid asutamist nõustades anda eelkõige vähemkogenud vabaühenduste juhtidele. Konsultandi professionaalne kõrvalpilk aitab läbi mõelda ühingu eesmärgi, nõustada ühinguid vajadustele vastava põhikirja ja juhtimisstruktuuri loomisel ning samuti anda kohe alguses baasnõu näiteks juriidilistel ja raamatupidamislikel teemadel. Järjest rohkem vajatakse nõu ka seoses töötasu maksmise ja töölepingute sõlmimisega. Kui valdkonda sisenevatel inimestel ei ole eelnevalt väga häid finantsalaseid ja juriidilisi baasteadmisi ning organisatsioonide juhtimise kogemust, on taoline esmane nõu kindlasti väga kasulik ja aitab vältida edaspidiseid probleeme.  Ühingu tegutsemiseks vajaliku nõustamise etapis anti klientidele sageli esmane info peamistest rahastusvõimalustest. Koostöös KÜSKiga saadavad MAKid infokirju viimases kvartalis maakonnas registreeritud kodanikuühendustele, kus tutvustatakse MAKi pakutavaid teenuseid ning kutsutakse ühingu eestvedajaid liituma MAKi infoväljaga.  **Hea näitena** sellest teemast võib välja tuua Lääne-Virumaa, kus eriolukord andis hea arusaamise, kuidas veebiülesed infotunnid ja seminarid on osalejatele väga mugavad, hoiavad kokku väärtuslikku aega ja järelvaadatavus on parim võimalus kahtluse korral esitlust uuesti vaadata.  **3. Organisatsiooni tegevusvõimekuse kasvatamine**  *Tegevusvõimekuse nõustamine on mahukam ja tihti personaalsem või süvitsi minevam kui asutamise nõustamine. Mtyabi.ee lehe roll on väiksem, ent siiski olemas, sest baasinfo on või saab olla kättesaadav mtyabi.ee lehelt, et tagada ühetaoline info maakondades. Tegutsemisvõimekuse kasvatamist toetavad maakonna vabaühenduste juhtidele korraldatavad arendustegevused KÜSKi toel.*  Ühingu juhtimise korraldamise nõustamine  Palju selle valdkonna nõustamisi puudutab ühingu juhatuse vahetamist. Sealjuures on tihti tegemist keerulisemate olukordadega, kas näiteks on ühingu eestvedajate vahel konfliktid või on ühingu tegevus soikunud ning uued ja aktiivsed inimesed soovivad sellele jälle hoogu sisse lükata. Palju on nõustamist koostöö teemadel, samuti seoses ühingu juriidilise ja finantsalase tegevusega (näiteks otsuste ja protokollide vormistamine, elektrooniliste koosolekute läbi viimine, majandusaasta aruannete esitamine jms). Järjest enam on nõustamisi ka seoses juhatuse liikmete ja töötajatega lepingu sõlmimistega.  Eriolukorra tõttu oli esimesel aasta vältel selles valdkonnas väga laialt levinud küsimus elektroonilise üldkoosoleku läbiviimise ja protokolli koostamise kohta. Lisaks küsiti väga palju nõu kriisiabi toetuse taotlemise kohta.  **Hea näitena** võib välja tuua kolme MAK koostöös läbi viidud Talvekooli "Mina tulen" mis toimus koostöös Pärnu-, Viljandi ja Läänemaa Arenduskeskustega. Talvekooli teemadeks olid: kuidas anda ja saada tagasisidet; mis motiveeriks ja julgustaks kaasa tulema ja tegutsema; kuidas targalt kasutada oma keelt – nii sõnalist, kui kehakeelt; kuidas kuulata ja olla kuuldud; kuidas juhtida grupis vestlust ja vedada arendusprotsessi. Tegevuse tulemusel MTÜde omavaheline koostöö süveneb, on tekkinud mõnede Pärnu- ja Viljandimaa MTÜde vaheline suhtlemine (Teeme ja Surfhunt). Saadi julgust ja teadmisi, kuidas kaasata uusi liikmeid ja teha kogukonnas uusi sündmuseid (Kolga-Jaani Maanaiste Selts).  Ühingu tegevuste rahastamise nõustamine  Ühingu tegevuste rahastamise nõustamine on jätkuvalt kõige sagedamini esinev nõustamisteema. Järjest enam on teemaks, kuidas ühing saaks majanduslikult iseseisvamaks. Konsultant aitab kliendil leida ideele sobiva rahastusmeetme või planeerida tegevusi, mis aitavad omatulu teenimise määra kasvatada. Kliente nõustati omatulu teenimise, annetuste kogumise, sponsorluse, liikmemaksude kogumise jm teemadel. Samuti nõustasid MAKid kliente tulumaksusoodustusega ühenduste nimekirja kuulumise teemadel. Palju on muidugi nõustamist teemal, millisest programmist saada oma eesmärkide saavutamiseks või tegevuste elluviimiseks sobivat toetust.  MAKid on osalenud aktiivselt mitmete infopäevade läbi viimisel seoses erinevate rahastajatega. Üks osa rahastamise nõustamisest on ühingu projektide nõustamine. Üldistatult võib öelda, et ühingu projektide nõustamisel on kliendid saanud tagasisidet koostatud projektitaotluste ning esitatavate aruannete kohta ning selle tulemusena on esitatud usutavasti kvaliteetsemad taotlused ning aruanded.  Kõige enam on MAKidel nõustamisi seoses kohaliku omaalgatuse programmiga (KOP). Sellel teemal pakkusid nõustamisi kõik konsultandid. Eriolukorra tõttu oli KOP voorude vastu huvi suurem kui varasemalt. Väga tihe on taotlejate ja konsultantide koostöö KÜSKi voorude nõustamisel, mitmed konsultandid nõustasid KÜSKi arenguhüpet ettevalmistava või arenguhüppe vooru projekte. Samuti pöördutakse konsultantide poole väga tihti nõustamiseks seoses LEADER gruppide toetusmeetmetega ja kohalike omavalitsuste toetustega.  Aasta lõpp tõi kaasa olukorra, kus üha enam otsiti oma tegevustele lisarahastust, et COVID olukorras ellu jääda. Näiteks Harjumaal, kus külastusi piirati ja turismisektor kiratses, oli sedalaadi abiotsijaid rohkem kui varasematel aastatel, sest just selles valdkonnas on palju MTÜsid toimetamas.  **Hea näide** ühingu tegevuste rahastamise nõustamise kohta on Tartumaalt, kus konsultant koostöös Tartumaa Omavalitsuste Liiduga viis läbi KOPi infopäeva taotlejatele. Konsultant selgitas taotlusvormide täitmist, projekti koostamisega seonduvaid olulisi teemasid.  **4. Organisatsiooni arendamine**  *Organisatsiooni arendamise nõustamine on eelmistest arengutsükli etappidest kõige spetsiifilisem, klientide arv aastas on jäänud seni viie ja kümne vahele ning nõustamine ühe kliendiga võib kesta koguni paar aastat. Olemuselt on tegemist viimase nõustamise etapiga ühendustele, kus nõustatakse organisatsiooni muutumise või muutmise vajadust, vajadusel nõustatakse nende registrist kustutamise toimingute tegemist.*  Ühingu arengu nõustamine  Organisatsiooni arengule suunatud nõustamistel tegeletakse kõige enam ühingu põhikirja muutmise ja juhtimismudeli korrastamisega seotud küsimustega. Samuti on tegeletud ühingu eesmärkide täpustamise või arengukava koostamisega. Lisaks kuuluvad arengu nõustamise alla ka ühingu lõpetamisega seotud nõustamised.  Ühingu arengu nõustamine on tavaliselt pikem protsess, mis võib kesta mitu aastat. Mitmetel MAK konsultantidel on arengunõustatavaid, kellega on koostöö kestnud üle 6 kuu ja jätkub ka edaspidi. Lisaks individuaalsetele nõustamistele on arendamise nõustamistel väga olulisel kohal nii grupinõustamised kui ka erinevad ühendustele pakutavad tugi- ja arendustegevused (näiteks koolitused). Konsultandid on välja toonud ka selle, et mtyabi.ee lehel olevad abimaterjalid on väga heaks toeks arengunõustamisteks ettevalmistumisel ja läbi viimisel.  **Hea näide** arengunõustamisest on Jõgeva MAK kus arenduskeskus korraldas vabaühenduse juhtidele omatulu teenimise teemasid katva arenguprogrammi. Sellest osa võtavad MTÜ-de juhid on oma vabaühendusi arendanud finantsjuhtimise ja turunduse valdkonnas ning täiendanud ja loonud uusi teenuseid ja tooteid oma organisatsioonis.  Lõpetavate ühingute nõustamine  Lõpetavate ühingute nõustamine on võrreldes muude arengutsükli etappidega vähemmahukas, ent siiski vajalik teenus. Ühingu lõpetamine on tihti vabaühenduse eestvedajatele keeruline küsimus, kuna on vaja esitada vajalikud dokumendid ja otsused ning määrata, kes likvideerimise protseduuri läbi viib. Tihti ei teata, milliseid dokumente on vaja likvideerimismenetluse algatamiseks koostada ja on raske saada kõiki allkirju, kuna ühendus on mõnda aega seisnud ja seotud osapooltega on keeruline kontakti saada. Selle teemalisel alamlehel MTYabi keskkonnas kasutasime juristi abi, et protseduur selgemini kirjeldada.  Lõpetamise nõustamisel käinud kliendid on saanud, kas lahenduse oma küsimusele ning ühenduse likvideerinud või näinud selles sootuks võimalust oma tegevuse ümber mõtlemiseks ning tegevusega jätkanud.  **5. Keskkonna loomine**  *Keskkonna loomise all peame silmas kõik laiemale sihtrühmale mõeldud tegevusi, mis aitavad kaasa kodanikuühenduste tegutsemisele maakonnas ja loovad eeldused kodanikualgatuse tekkeks või arenguks. See tähendab koostöösuhete loomist ja hoidmist kohalike partneritega ning osalemist maakonna arengudokumentide koostamises, kui need haakuvad kodanikuühiskonnaga. Üleriigilisel tasandil kaitseb MAK MTÜ konsultantide huve koordineerija, kaasates sellesse konsultandid.*  Keskkonna loomisega on maakonna ühingutele tagatud värske ja asjakohane info kodanikuühiskonnas toimuvast. Samuti on enamikes maakondades tagatud kodanikuühenduste huvide kaitsmine arengudokumentide koostamises osalemise või töörühmades, ümarlaudades vm osalemise kujul.  Info jagamine  MAKid on hoidnud oma sihtrühma ja kliente kursis toimuvaga peamiselt jagades infot maakonna infolistide, MAKi kodulehe või mtyabi.ee kaudu. Samuti ollakse aktiivsed maakonna arenduskeskuste Facebooki lehtedel. Mitmed MAKid osalesid erinevate rahastajate infopäevadel, tavaks on saanud MAKide kaasamine KÜSKi ja KOPi infopäevadele. Kuna KOP meede ei ole enam KÜSKi hallata ja pole päris selge, kas KOP nõustamised jäävad KÜSKi teenuse tellimusse, siis aastast 2022 ei pruugi MAK konsultandid enam KOP infopäevadel osaleda. Samuti tegid konsultandid koostööd teiste partneritega – näitena tasub tuua kodanikuühiskonna uuenenud venekeelse uudiskirja väljaandmise, mida alates 2016. a kevadest tehakse Vabaühenduste Liidu, IVEKi ja HEAKi koostöös. Kaaluda võib koostööd Vabaühenduste Liiduga ka inglise keelse infokirja väljaandmisel, aga siin on ilmselt väljakutseks see, et erinevalt vene keelsetest ühendustest ei ole inglise keelne sihtgrupp alati seotud konkreetse maakonna ja ühendusega ning võrgustikus ei ole ka eraldi inglise keelsele nõustamisele spetsialiseerunud konsultante. Puudub ka ühine ja üldine eesti keelne infokiri kõigi maakonna ühendustele MAKide poolt. Lisaks eelnevale on inglise keelse infokirja eelduseks või vähemasti sellele eelnevaks tegevuseks MTYabi lehe võõrkeelsete lehtede uuendamine ja korrastamine.  Maakonna kodanikuühiskonna huvikaitse teostamine ja koostöö korraldamine  Konsultandid osalesid erinevatel sündmustel, mis haakuvad MAKi kodanikuühiskonna suuna tegevustega, sh KOPi ja teiste rahastusprogrammide infopäevadel. Samuti osalesid konsultandid oma maakonna arengut suunavates kogudes, erinevate projektikonkursside hindamiskomisjonides ja teistes valdkonda puudutavates aruteludel ning sündmustel (näiteks erinevad ümarlauad ja töögrupid). Järjest tihedamat koostööd tehakse nii rahastamise kui nõustamise teemadel ka omavalitsustega.  Konsultandid on vahel ka Teeme Ära ja teiste üle-eestiliste algatuste maakondlikud koordinaatorid. Koostöös Sotsiaalsete Ettevõtete Võrgustikuga hoitakse ajakohasena infot maakonna sotsiaalsete ettevõtete kohta.  **Hea näitena** võib välja tuua Harju, Tartu ja Pärnu MAKid millede konsultandid osalesid Siseministeeriumi uue perioodi Kodanikuühiskonna programmi 2021–2024 koostamisel, sotsiaalse ettevõtluse töörühmas ja andsid tagasisidet valminud dokumentidele.  Järeldame, et konsultandid teevad jätkuvalt palju enam kui ainult tagavad valmisoleku nõustamisteenuse pakkumiseks. Konsultandid algatavad maakondlikele vajadustele tuginedes erinevaid tegevusi nagu võrgustike loomine, vabaühenduste omavaheline kogemuste vahetamise soodustamine, teemapõhised koolitused, mõttetalgud jms. Konsultandid osalevad aktiivselt ümarlaudadel ning korraldavaid neid, osalevad mõttekodades jt aruteludel ning on meie hinnangul peamine kontakt ja usaldusisik, kui on vaja kuuldavaks teha vabaühenduste häält.  **Järeldused ja ettepanekud edasiseks**  Kuigi nõustamisel käinud klientide rahulolu on endiselt väga kõrge on arenguruumi, teenuse tuntuse kasvatamises ja kasutajate arvus. Suuremat tähelepanu (ja ka rahalisi vahendeid) vajaks teenuse turustamise pool. Samuti oleks hea saada selgust selles, kas kõik need ühendused, kes leiavad, et neil pole vajadust kasutada vabaühenduse konsultantide teenuseid toovad selle välja kuna nende hinnangul ei vaja nad mingeid tugiteenuseid või ei paku arenduskeskused hetkel selliseid teenuseid, mida nad vajaksid. Sellele küsimusele pole kahjuks viimastest uuringutest vastust saadud.  Nõustamise liikide järgi ei ole, vastupidiselt viimaste uuringute andmetele , suurenenud ühingu arendamisega seotud nõustamiste osakaal. Vajab analüüsimist, miks jõuavad arengunõustamist vajavad ühingud vähem konsultantide juurde, kui näiteks projektinõustamist vajavad (eelkõige KOP) ühingud. KODAR mõjuanalüüsist tuli välja, et ühingud tunnevad vajadust nii coachingu kui vastastikkuse nõustamise (näiteks kovisiooni) suhtes. Nende väljakutsetega tegelemine nõuab aga täiendavaid ressursse, seda nii teenuse laiendamiseks kui ka konsultantide endi oskuste arendamiseks.  Ühe vajadusena võib välja tuua ka suuremate ressursside vajaduse võõrkeelse nõustamisega seotult. Esiteks on vene keelsed konsultandid kõige enam tööga ülekoormatud. Samas nõuab selle sihtgrupiga tegelemine mõnevõrra suuremat tähelepanu, kuna venekeelsete ühingute üldine võimekus on veel eesti keeles või mitmes keeles tegutsevatest ühendustest madalam. Väljakutseks on ka see, et Ida-Virumaal (Narvas) eraldi vene keelsete ühenduste nõustamisega tegelev inimene töötab MTÜ konsultandina alla 0,5 koormusega, seda enam on ootused HEAKi konsultandile suuremad ja inimene tööga üle koormatud.  Tulevikku silmas pidades on oluline tegeleda inglise keelse nõustamise võimekusega, näiteks üsna oluline osa mtyabi.ee „Küsi nõu“ rubriigi küsimustest tuleb just nimelt inglise keeles. Tänase seisuga veel inglise keelse nõustamise kättesaadavus väga suureks probleemiks ei ole, kuid see teema võib tulevikus järjest olulisemana esile kerkida, kui inglise keelsete nõustamiste arv peaks suurenema.  Välja võib tuua ka ühingute vajaduse professionaalse juriidilise nõustamise järele. Ilmselgelt ei saa eeldada, et kõik MTÜ konsultandid oleksid võimelised professionaalset juriidilist nõu andma. Seega on üheks arenguvajaduseks, kas võrgustikku juriidilise nõustaja palkamine või selles valdkonnas koostöö mõne partneriga, mis nõuab muidugi täiendavaid lisaresursse.  Küll võib siin välja tuua, et KÜSK on panustanud toetavate tegevustega, rahastades MAKide läbiviidavaid tugitegevusi ühingute juhtide arendamiseks. Toetavad tegevused aitavad kindlasti tulemusi paremini saavutada. Need tegevused koos nõustamisega aitavad kaasa eesmärgile, et Eestis tegutseksid võimekad vabaühendused. 2020 aasta märksõnaks olid tulevikutrendid.  Ühingu projektide koostamise nõustamise puhul oli jätkuvalt üheks probleemiks, et nõustamist sooviti hilises faasis ehk vahetult enne taotluste esitamise tähtaegade kukkumist, mis pani konsultantidele väga suure koormuse enne tähtaegade saabumist. See asjaolu kajastub selgelt märtsi kuu nõustamiste arvus. Märtsi ja septembri kuus oli KOP vooru taotluste esitamise tähtaeg ja sel perioodil küsiti konsultantidelt kõige enam nõu. Samuti mainisid mitu arenduskeskust, et nende poole pöörduti projektidega liiga hilja ja raske oli projekti sisulist kvaliteeti tõsta, kui tähtaeg oli kohe käes.  Samuti puudub jätkuvalt konsultantidel info, kas nende nõustatud projektide puhul arvestati nõustamisel saadud tagasisidet või mitte. Mõnes arenduskeskuses ollakse kursis KÜSK arenguhüppe voorudest toetuse saanutega, seda tõenäoliselt seetõttu, et neid projekte esitatakse ühest maakonnast väike number (keskmiselt 1-2). KOP taotluste rahastusotsustega MAK konsultandid kursis ei ole.  KÜSKi uues strateegias on tegevusena kirjeldatud : KÜSK aitab sisustada ja käivitada kogukonnakoordinaatorite töö. Vabaühenduste konsultandid täidavad juba täna osaliselt kogukonna koordinaatori rolli. Tellides vabaühenduste konsultantidelt kogukonna koordinaatori tegevusi on võimalik kasutada konsultantide teadmisi ja kontaktvõrgustikku maakonnas, et selles teemas jõudsalt edeneda ning sealjuures võimaldada konsultantidele potentsiaalis täiskoormusega töökohta. | | | | |
| **IV Ülevaade MAK võrgustiku kodanikuühenduste konsultantide kliendirahulolu kogumisest ja tulemustest** | | | | |
| KÜSK kogub regulaarset tagasisidet maakondlike arenduskeskuste (MAK) kodanikuühenduste konsultantide klientidelt. Tulemused koondame kord aastas.  Kliendirahulolu küsitluse eesmärk on klientide tagasiside ja ettepanekute kaudu saadud sisend konsultatsiooniteenuse täiustamiseks MAK MTÜ konsultantide teenuse kvaliteedi hindamiseks.  Kokku oli 2020. aastal 1852 nõustamist. Küsitlus saadeti e-kirjaga nendele MAK kodanikuühenduste konsultantide klientidele, keda möödunud aastal kohtumise-, grupinõustamise või e-posti meetodiga nõustati. Küsitlust ei saadetud telefoni teel nõustatutele. Nõustamisi, mis olid tagasiside küsitluse jaoks sobivas formaadis oli kokku 1295. Ühele ja samale kliendile ei saadeta küsimustikku rohkem, kui korra kvartalis. Küsitluse saajate arv on aga unikaalse e-posti aadressiga klientide arvust väiksem, kuna oleme arvestanud ka neid kliente, kes käisid nõustamisel 2019. aasta lõpus ja said juba küsitluse varem.  Küsitlus läks välja igakuiselt, v.a suvekuud, kus juunis-augustis nõustatud said küsimustiku septembris. Muul juhul saadeti küsimustik välja nõustamisele järgneva kuu keskel. Vaadates paranenud vastamisprotsenti, võib öelda, et selline graafik on ennast õigustanud. Samuti, nagu mainitud, saab üks klient maksimaalselt ühe küsimustiku kvartalis. Aruande koostamise seisuga on 2020. aastal keskmine vastamise protsent 29,55%, sh kohtumise teel nõustatutest on vastanud 26,08%. Kõrgem vastamise määr on märtsi ja septembri kuu kohta, mis on korrelatsioonis ka nõustamistega nendel kuudel, eelkõige KOP taotlusvooru nõustamistega. Madalaim vastamiste osakaal oli 2020 aasta mai kuus, kus vastajate osakaal oli 8,82%. Selget põhjust sellele näitajale on raske välja tuua. Üheks põhjuseks võib olla asjaolu, et 2020 aasta mai kuus peatasid paljud vabaühendused oma koostööpartnerite, mis on riigiasutused (SKA, Töötukassa) otsusel või valitsuse eriolukorrast tulenevatel suunistel, ajutiselt oma töö. Madalam respondentide arv on võrreldes 2019 aastaga läbiv terve aasta vältel. 2021 aastal vaatame KÜSKis üle saadetava küsimustiku sisu, ehk küsimused, pöördumise sisu, küsimustiku saatmise aja ja vaatame jooksvalt vastamise dünaamikat võrreldes eelneva aastaga, eesmärgiga mõista paremini vastajate arvu vähenemise võimalikke põhjuseid.  Pikemas perspektiivis ja vahendite olemasolul tasuks mõelda uuendusele, mille puhul automaatne tagasiside küsitlus läheb välja juba mõned päevad pärast nõustamise KISi kandmist. Hetkel nõuab tagasiside küsitluse tegemine päris palju käsitsi tööd ja seetõttu aega. | | | | |
| **V Ülevaade kodanikuühenduste, sädeinimeste, vabatahtlike vm tunnustamise korraldusest maakondades** | | | | |
| Enamus MAKe viis tunnustamissündmuse läbi novembri viimasel nädalal. Mõnel juhul ühildati tunnustamissündmus mõne muu sarnase sündmusega, et hoida kokku kulusid ja võimendada teavitust sündmusest ning tunnstatutest. Tunnustamissündmuste raames viidi läbi kodanikuühenduste, vabatahtlike, sädeinimeste, kodanikuühiskonna toetajate jm tunnustamine. MAK oli igas maakonnas korraldaja, partneriks mitmed maakondlikud organisatsioonid.  Keskmiselt esitati 22,3 kandidaati maakonna kohta. Eriolukorra tõttu ei viidud enamikes maakondades läbi tunnustamise sündmust traditsioonilisel viisil, milleks on kogunemine ja avalik tunnustamine sündmuse raames. Maakonnad ,mis viisid sündmuse kohtumisena läbi, oli keskmine osalejate arv planeeritust umbkaudu poole väiksem. Mitmetes maakondades jäeti sündmus kontaktkohtumisena ära, kuid tunnustamine toimus. Auhinnad viidi tunnustatutele kohale ja auhinna üleandmisele kaasati ka meedia. Mõnes maakonnas viidi tunnustamise sündmus läbi vabas õhus, mis võimaldas enam inimesi kutsuda ja osalejad said omavahel distantsi hoida ning tunnustussündmust nautida. Oli ka maakondi kus viidi läbi tunnustussündmus siseruumides, sealjuures järgiti kõiki nõudeid ja valitsuse suuniseid hoidmaks distantsi, et tagada ohutus. Tunnustamisüritust kajastati kõikjal ka kohalikus ajakirjanduses (maakonna ja/või omavalitsuste lehed), lisaks muidugi maakondlike arenduskeskuste endi kanalites (koduleht, FB).  Umbes pooled maakonnad tunnustamisürituse rahastamisse ka teisi partnereid (näiteks omavalitsused, omavalitsuste liidud, maakondlik Kodukant, KOP, Europe Direct). Mõnes maakonnas olid ühendatud ettevõtjate ja kodanikuühiskonna tunnustamised. | | | | |
| **VI Head näited maakonna tulemuslikest ühingutest ja MAKide rollist nende edusammudes** | | | | |
| Oleme koondanud kogu info MAKide poolt esitatud headest näidetest tulemuslikest ühendustest ja MAKide rollist nende arendamisel ühte dokumenti ja selle saadame Marten Lauri e-postile täiendavalt. | | | | |
| **VII Ülevaade maakonna ühingute või eestvedajate arenguvajadustest** | | | | |
| Kuigi endiselt on maakondade lõikes pilt üsna erinev, koorusid sellel aastal välja ka selged trendid, milliseid ühingute ja eestvedajate arenguvajadusi kõige rohkem on konsultantide poolt mainitud. Eelmise aastaga sarnaselt jäi ühe läbiva teemana jäi kõlama kõik, mis puudutab omatulu teenimist (sh äriplaani koostamine, finantsalane koolitus, turundus jne). Omatuluteenimise ühe võimalusena oli sellel aastal fookuses toote- ja teenusedisain, mille alaseid koolitusi vabaühenduste eestvedajatele mitmes maakonnas pakuti ja millega rahul oldi. Sellest järeldub, et üha enam on süvenemas trend, et vabaühenduste puhul on vajalik ja kasulik tegeleda omatulu teenimisega. Teise märgatava trendina võib rääkida vajadusest juhi, kui isiku arendamisele suunatud koolitustele. Vajadus on juhtide eneseanalüüsi ja enesejuhtimise alaste oskuste täiendamisele. Nähakse vajadust meetodite järele nagu coaching, kovisioon, mentorlus. Endiselt on ühingutel vajadus sotsiaalmeedia- ja projektikirjutamise alaste koolituste järele. Mõneti vastuoluline teema on ühingu arendamist ja ühingu tegevuse mõju analüüsi. Paljud ühingud peavad teemat enda jaoks liigselt koormavaks ja ei näe taolise suuna tegevustel reaalseid tulemusi ühingu jaoks, kuna suuresti tegutsetakse vabatahtlikult ja vabast ajast põhitöö kõrvalt. Samas tuuakse väga tihti välja just neid kitsaskohti ja probleeme, mida saaks ühingu arendamisele ja mõju hindamisele enam keskendunult lahendada (juhtimisprobleemid, kogukonna ja uute eestvedajate kaasamine, vanadesse harjumustesse kinni jäämine, igapäevaste/traditsiooniliste tegevustega ülekoormatus jms). Võiks ju eeldada, et kui ühingud mingil perioodil oleksid valmis rohkem aega ja energiat nende teemade lahendamisele pühendama, siis on suur lootus, et pikemas perspektiivis vaadates hoopis tänu sellele koormus väheneb, motivatsioon tõuseb ja läbipõlemise oht kummitab vähem. Kuigi on mõistetav, et aktiivse arenguanalüüsi ja organisatsiooni intensiivse arendustöö perioodil läbipõlemise risk suureneb, siis kasu võiks ilmneda just veelgi pikemas perspektiivis.  Positiivsena võib välja tuua ka selle, et KÜSKi rahastatud maakonna vabaühenduste arendamise tugitegevused annavad kõigi maakonna konsultantidele ja arenduskeskustele hea võimaluse selle maakonna ühingute ja eestvedajate arenguvajaduste kitsaskohtadega tegeleda ning seda võimalust on konsultandid väga hästi kasutanud. | | | | |
| **VIII Ülevaade konsultantide koolitusvajadustest** | | | | |
| Ühe väga läbiva teemana on jätkuvalt välja toodud vajadus juriidilise koolituse (mittetulundusühingu seadus, töölepingu seadus, võlaõigusseadus jm. vabaühenduse tegevusega seotud seadused) järele.  2021 aasta esimene koolitus on planeeritud juriidika teemal mis eelnimetatud seaduseid ja nende olulisemaid punkte käsitleb. Lisaks on planeeritud põhikirja koostamine ja analüüs kaasusanalüüsi vormis.  Korduvalt on välja toodud jätkuv vajadus saada kohtumistel infot erinevate rahastajate ja teiste oluliste partnerite kohta. Sarnased kohtumised toimusid 2020 aastal ja jätkuvad edaspidi.  Samuti on korduvalt välja toodud soov saada võimalus omavahel kogemusi vahetada, ühistelt tekkinud kaasustele lahendusi otsida jms. Detsembris viisime läbi zoom koosoleku põhikirja kaasuse analüüsiks. Veebiformaat koosolekuks sobis hästi ja arutelu oli viljakas.  Aastal 2020 jätkati kovisiooni formaadiga. Peab arvestama, et ühe kovisiooni rühma jaoks on inimesi veidi liiga palju, peab tegema töö rühmades ehk vähemalt kahe grupiga korraga, mis omakorda eeldab vastavaid ruume ja KÜSKi koordinaatori kõrval teist inimest, kes on valmis kovisiooni läbi viima.  Korduvalt märgiti ära, et suure osa koolitusvajadustest lahendab konsultantide võimalus osaleda KAPis (konsultandi baasoskuste arenguprogramm) ja täpsemaid koolitusvajadusi saab uuesti vaadata pärast selle programmi läbimist. See näitab, et konsultantide ootused KAPi osas on väga kõrged.  Eriolukord viis paljud kontaktkohtumised ning asjaajamised virtuaalseks ja sellest tulenevalt toodi konsultantide poolt välja ka vajadus infotehnoloogiliste lahenduste kasutamise järele. Lisaks toodi välja enesearengu ja läbirääkimisoskuste alast koolitusvajadust.  Koolituste formaadilt eelistatakse enim praktilise sisuga koolitusi teoreetilistele loengutele. | | | | |
| **IX Väljundnäitajad** | | | | |
| **Mõõdik** | **Allikas** |  | **2019** | **2020** |
| Nõustamiste arv | KIS | jaanuar | 217 | 206 |
| veebruar | 127 | 120 |
| märts | 321 | 404 |
| aprill | 131 | 93 |
| mai | 120 | 97 |
| juuni | 77 | 87 |
| juuli | 59 | 68 |
| august | 135 | 103 |
| september | 258 | 306 |
| oktoober | 97 | 130 |
| november | 111 | 131 |
| detsember | 72 | 107 |
| **KOKKU** | **1725** | **1852** |
| Liikmete arv MAKi või valdkonna e-posti loendites (uudiskirja saajate arv) | MAK | | 8818 | 8732 |
| Mtyabi.ee külastatavus | Google Analytics, *sessions* | | 27 650 | 27 743 |
| Google Analytics, *users* | | 21 418 | 20 802 |
| Google Analytics, *pageviews* | | 45 844 | 49 378 |
| Keskmine külastuse aeg | | 00:01:29 | 00:01:39 |
| Konsultatsioonide arv on võrreldes 2019 aasta sama perioodiga samas määras. Jaanuari ja veebruari kuus, kus eriolukorda polnud veel kehtestatud oli nõustamise maht sarnane 2019 aasta sama perioodiga. Arvestades COVID 19 eriolukorraga seotud piiranguid võiks öelda, et eelmise aastaga võrreldes samas määras osutatud konsultatsioonide arv on hea tulemus. Oma osa konsultatsioonide arvule andis kindlasti ka suurem huvi KOP programmi vastu, mida näitab selgelt konsultatsioonide arvu kasv märtsi ja septembri kuus, mil oli KOP programmi taotluste esitamise tähtaeg. 2020 aasta peale kokku on nõustamiste koguarv võrreldes 2019 aastaga kasvanud, mis on positiivne tulemus.  Uudiskirja saajate arv on vähenenud, seda ennekõike kolme maakonna tõttu, kus viidi läbi korrastustööd uudiskirja saajate listis (välistati likvideeritud või mitteaktiivsed organisatsioonid, korteriühistud nimekirjast jt.) ja uudiskirja saatmisprogrammi vahetusega. Ülejäänud maakondades oli uudiskirja saajate arv sarnane või suurenenud, võrreldes viimase aruande perioodiga.  MTYabi.ee külastuste-, kasutajate- ja lehevaadete arv on kõik tõusnud võrreldes eelmise aasta sama perioodiga ning keskmine külastuse pikkus on jäänud üsna sarnasele tasemele, kergelt tõusvas joones. Keskmiselt veedetakse MTYabi.ee lehel 10 sekundit kauem (1:39) kui 2019 aastal (1:29). Kõige vähem on külastusi olnud juulis 1236 ja enim jaanuaris 3 204. Kõikidel ülejäänud kuudel ei langenud külastuste arv alla 2000 külastuse kuus. Enim külastusi tehti MTYabi.ee lehele jaanuari kuus, 3204 külastust. Vene keelset organisatsiooni asutamise lehte külastati MTYabi.ee lehel 1638 korral. Kõige populaarsem teemaleht MTYabi.ee lehel on „mittetulundusühingu asutamine“ mida külastati 2020 aastal 6707 korda. See kinnitab asjaolu, et MTYabi.ee leht täidab oma funktsiooni kuna üks peamistest eesmärkidest on anda informatsiooni organisatsiooni asutamise kohta.  MTYabi.ee lehtede külastatatavuse andmed on esitatud allolevas tabelis:   |  |  | | --- | --- | | [Mittetulundusühingu asutamine](https://www.makis.ee/nouanded/organisatsiooni-asutamine/mtu-asutamine/) | 6 707 | | [Eestikeelse MAKISe esileht](http://www.makis.ee/) | 5 498 | | [Käsundusleping ja töövõtuleping](https://www.makis.ee/nouanded/juhtimine/toosuhted/kasundusleping-ja-toovotuleping/) | 2 532 | | [Juhatuse töö ja üldkoosolek](https://www.makis.ee/nouanded/juhtimine/juhatus/) | 2 302 | | [MTÜ lõpetamine](https://www.makis.ee/nouanded/uhingu-lopetamine/mtu-lopetamine/) | 2 216 | | [Organisatsiooni asutamine RUS](https://www.makis.ee/ru/nouanded/organisatsiooni-asutamine/mittetulundusuhingu-asutamine/) | 1 638 | | [Maakondlikud konsultandid](https://www.makis.ee/kusi-nou/maakondlikud-konsultandid/) | 1 397 | | [Rahastajad](https://www.makis.ee/rahastajad/) | 1 279 | | [Organisatsiooni asutamine](https://www.makis.ee/nouanded/organisatsiooni-asutamine/) | 989 | | [Majandusaasta aruande esitamine](https://www.mtyabi.ee/nouanded/rahastamine/finantsplaneerimine/majandusaasta-aruande-esitamine/) | 907 |   Võrreldes 2019 aastaga on kasvanud „rahastajad“, „juhatuse töö ja üldkoosolek“ ning MTÜ lõpetamine“ alamlehe kasutus.  MTYabi.ee vana aadress [www.makis.ee](http://www.makis.ee) on suunatud hetkel uuele aadressile alates mai keskelt, mis tähendab, et kuigi ükski klient ei jää ilma kodulehe sisust, lükkab nimemuutus ja permanentne edasisuunamine MTYabi.ee lehte Google otsingutulemustes allapoole, raskendades uutel huvitujatel MTYabi.ee leidmist. Samas see mure peaks end ise korrigeerima pikema perioodi peale. | | | | |
| **X KÜSKi järeldused ja ettepanekud edaspidiseks** | | | | |
| MAKide esitatud aruannetest selgub, et KÜSK on nende hinnangul koordineerimisega väga hästi hakkama saanud – aruannetes toodi välja rahulolu KÜSKi tööga ning KÜSKi ja MAKide vahelise koostööga.  Teema, millega tuleb tegeleda, on teenuse jätkusuutlikkus, siseministeeriumis juba aktiivselt tegeletakse, kaasatud on protsessi KÜSKi esindajad. Siinjuures on võimalik kujundada teenust nii nõustamise liigi kui tegevuste mahu raames. Nõustamise liigina on mõistlik fookusesse seada organisatsioonide tegevusvõimekuse ja organisatsioonide arendamise nõustamine. Kindlasti jätkata ka rahastamise ja projektide koostamise nõustamisi. Organisatsioonide alustamise nõustamist asendab osaliselt juba MTYabi.ee leht, mida kinnitab ka lehe külastatavuse statistika.  KÜSKi strateegias 2021-2024 on tegevusena välja toodud: KÜSK aitab sisustada ja käivitada kogukonna-koordinaatorite töö. Täna tegelevad vabaühenduste konsultandid selle teemaga juba osaliselt. Näiteks eestvedajate inspireerimine ja keskkonna loomine on täna tellitavas teenuses kogukonna koordineerimisega väga tihedalt seotud. Lisaks vabaühenduste omavaheline kokkuviimine, koostöö tekitamine KOVidega.  Eelarves on üks suuremaid kitsaskohti vabaühenduste konsultantide koosoleku ja koolituskuludeks ettenähtud summa, 4000 eurot aastas ei vasta enam vajadustele. Selle summa eest ei ole võimalik lisaks konsultantide koosolekute ja kokkusaamiste korralduskuludele leida vahendeid ka tasemel koolitajate ja koolituste tellimiseks. Aastase koolitussumma eest saab sisuliselt korraldada ühe kvaliteetse koolituse ja tasuda koolitusega seonduv majutus ning toitlustus. Lisaks vajab vahendeid ka teenuse turundus. | | | | |

|  |  |  |
| --- | --- | --- |
| Aruande kinnitus: | | |
| Allkirjaõigusliku isiku nimi | Amet | Allkiri |
| Anneli Roosalu | KÜSK juhataja | digiallkirjastatud |

1. Lisaks on 13 600 eurot ette nähtud maakonna vabaühenduste juhtidele tugitegevuste korraldamise täiendavaks palgafondiks [↑](#footnote-ref-1)